title: EBTA Uzraudzības iestādes Lēmums Nr. 442/12/COL ( 2012. gada 29. novembris ) sanāksmē par uzklausīšanas amatpersonas amatu un darba uzdevumiem noteiktu konkurences lietu izskatīšanā

text:
               11.7.2013

               LV

               Eiropas Savienības Oficiālais Vēstnesis

               L 190/93

         EBTA UZRAUDZĪBAS IESTĀDES LĒMUMS

   Nr. 442/12/COL
   (2012. gada 29. novembris) sanāksmē
   par uzklausīšanas amatpersonas amatu un darba uzdevumiem noteiktu konkurences lietu izskatīšanā
   EBTA UZRAUDZĪBAS IESTĀDE,
   ŅEMOT VĒRĀ Līgumu par Eiropas Ekonomikas zonu (“EEZ līgums”) un jo īpaši tā 55. pantu,
   ŅEMOT VĒRĀ Nolīgumu starp EBTA valstīm par Uzraudzības iestādes un Tiesas izveidi (“Uzraudzības un Tiesas nolīgums”) un jo īpaši tā 13. un 14. pantu, un 4. protokolu,
   ŅEMOT VĒRĀ EBTA Uzraudzības iestādes (“Iestāde”) reglamenta 15. pantu,
   tā kā:

               (1)

               Saskaņā ar EEZ līgumā noteikto konkurences tiesību piemērošanas sistēmu Iestāde izmeklē lietas un pieņem tajās administratīvus lēmumus, kurus var pārsūdzēt EBTA Tiesā.

               (2)

               Iestādei konkurences lietu izskatīšana ir jāveic godīgi, taisnīgi un objektīvi un jānodrošina attiecīgo pušu procesuālo tiesību ievērošana, kā noteikts Uzraudzības un Tiesas nolīguma 4. protokola II nodaļā (EEZ līguma 53. un 54. pantā noteikto konkurences noteikumu īstenošana), Uzraudzības un Tiesas nolīguma 4. protokola III nodaļā (noteikumi par Iestādes vadītu lietas izskatīšanu saskaņā ar EEZ līguma 53. un 54. pantu), Uzraudzības un Tiesas nolīguma 4. protokola IV nodaļā (noteikumi par kontroli pār uzņēmumu koncentrāciju) un Uzraudzības un Tiesas nolīguma 4. protokola V nodaļā (ar ko īsteno IV nodaļu par kontroli pār uzņēmumu koncentrāciju), kā arī EBTA Tiesas un Eiropas Savienības Tiesas (“Tiesa”) attiecīgajā judikatūrā. Jo īpaši attiecīgo pušu tiesības tikt uzklausītām ir atzītas par pamattiesībām Eiropas Cilvēktiesību konvencijā (1).

               (3)

               Lai nodrošinātu konkurences lietu izskatīšanā iesaistīto attiecīgo pušu, citu iesaistīto pušu Uzraudzības un Tiesas nolīguma 4. protokola V nodaļas 11. panta b) apakšpunkta nozīmē (turpmāk — “citas iesaistītās puses”), sūdzības iesniedzēju Uzraudzības un Tiesas nolīguma 4. protokola II nodaļas 7. panta 2. punkta nozīmē (turpmāk — “sūdzības iesniedzēji”) un personu, kas nav minētas Uzraudzības un Tiesas nolīguma 4. protokola III nodaļas 5. un 11. pantā, un trešo personu Uzraudzības un Tiesas nolīguma 4. protokola V nodaļas 11. panta nozīmē (turpmāk — “trešās personas”) procesuālo tiesību efektīvu īstenošanu, atbildība par šo tiesību ievērošanas garantēšanu būtu jāuztic konkurences jautājumos pieredzējušai neatkarīgai personai, kurai piemīt godīgums, kas nepieciešams, lai sekmētu minēto lietu izskatīšanas objektivitāti, pārredzamību un efektivitāti.

               (4)

               Iestādes 2002. gada 30. oktobra Lēmumā Nr. 177/02/COL bija izklāstīti uzklausīšanas amatpersonu darba uzdevumi noteiktu konkurences lietu izskatīšanā. Lēmums Nr. 177/02/COL tika pārskatīts ar 2008. gada 17. decembra Lēmumu Nr. 792/08/COL, ar ko uzklausīšanas amatpersonām piešķir konkrētas pilnvaras konkurences jomā. Šobrīd ir nepieciešams precizēt un turpmāk nostiprināt uzklausīšanas amatpersonas lomu, un pielāgot uzklausīšanas amatpersonas darba uzdevumus, ņemot vērā norises EEZ konkurences tiesību jomā.

               (5)

               Uzklausīšanas amatpersonu neatkarība un kompetence konkurences lietu izskatīšanā ir iemesls, kāpēc uzklausīšanas amatpersonu amats kopumā ir uztverts kā nozīmīgs ieguvums, izskatot minētās lietas Iestādē. Lai nodrošinātu uzklausīšanas amatpersonas pastāvīgu neatkarību no Konkurences un valsts atbalsta direktorāta, administratīvos nolūkos uzklausīšanas amatpersona būtu jāpiesaista Kolēģijas loceklim, kas konkrēti ir atbildīgs par konkurenci.

               (6)

               Iestāde vajadzības gadījumā var iecelt vienu vai vairākas uzklausīšanas amatpersonas. Ja uzklausīšanas amatpersona konstatē interešu konfliktu sava amata izpildē, tai būtu jāatstādina sevi no lietas izskatīšanas. Ja uzklausīšanas amatpersona nespēj pildīt savus pienākumus, tie būtu jāuzņemas citai uzklausīšanas amatpersonai.

               (7)

               Uzklausīšanas amatpersonai būtu jārīkojas kā neatkarīgam šķīrējtiesnesim, kas cenšas atrisināt sarežģījumus saistībā ar attiecīgo pušu, citu iesaistīto pušu, sūdzības iesniedzēju vai ieinteresēto trešo personu procesuālo tiesību efektīvu īstenošanu gadījumos, kuros šādus sarežģījumus nav izdevies atrisināt, iepriekš sazinoties ar Iestādes direktorātu, kas ir atbildīgs par konkurences lietas izskatīšanas vadību un kam ir jāievēro minētās procesuālās tiesības.

               (8)

               Uzklausīšanas amatpersonas darba uzdevumi konkurences lietu izskatīšanā būtu jānosaka tādā veidā, lai garantētu procesuālo tiesību efektīvu īstenošanu visā lietas izskatīšanas laikā Iestādē saskaņā ar EEZ līguma 53., 54. un 57. pantu, jo īpaši attiecībā uz tiesībām tikt uzklausītam.

               (9)

               Lai stiprinātu šo lomu, būtu jānosaka, ka uzklausīšanas amatpersonai ir pienākums garantēt uzņēmumu un uzņēmumu apvienību procesuālo tiesību efektīvu īstenošanu Iestādes izmeklēšanas pilnvaru kontekstā atbilstoši Uzraudzības un Tiesas nolīguma 4. protokola II nodaļai, kā arī saskaņā ar Uzraudzības un Tiesas nolīguma 4. protokola IV nodaļas 14. pantu, kas pilnvaro Iestādi piemērot uzņēmumiem un uzņēmumu apvienībām naudas sodus. Uzklausīšanas amatpersonai būtu arī jānosaka konkrēti pienākumi šajā izmeklēšanas posmā saistībā ar prasībām par advokāta un klienta saziņas konfidencialitātes ievērošanu, tiesībām neliecināt pret sevi, termiņiem, kādos ir jāsniedz atbildes uz lēmumiem par informācijas pieprasīšanu saskaņā ar Uzraudzības un Tiesas nolīguma 4. protokola II nodaļas 18. panta 3. punktu, kā arī saistībā ar uzņēmumu un uzņēmumu apvienību, attiecībā uz kurām Iestāde veic izmeklēšanas pasākumus saskaņā ar Uzraudzības un Tiesas nolīguma 4. protokola II nodaļu, tiesībām tikt informētām par to procesuālo statusu, proti, vai par tām tiek veikta izmeklēšana, un, ja tā notiek, tad kāds ir šīs izmeklēšanas priekšmets un mērķis. Izskatot prasības, kuras iesniegtas saistībā ar tiesībām neliecināt pret sevi, uzklausīšanas amatpersona var izvērtēt, vai uzņēmumi nav iesnieguši acīmredzami nepamatotas prasības par aizsardzību vienīgi nolūkā novilcināt lietas izskatīšanu.

               (10)

               Uzklausīšanas amatpersonai būtu jāspēj sekmēt atrisināt prasības par to, ka uz dokumentu attiecas advokāta un klienta saziņas konfidencialitāte. Šajā nolūkā, ja prasību uzturošais uzņēmums vai uzņēmumu apvienība tam piekrīt, uzklausīšanas amatpersonai var atļaut iepazīties ar attiecīgo dokumentu un sniegt piemērotu ieteikumu, atsaucoties uz piemērojamo EFTA Tiesas un Tiesas judikatūru.

               (11)

               Uzklausīšanas amatpersonai būtu jānosaka pienākums lemt par to, vai trešā persona var apliecināt pietiekamu ieinteresētību, lai tiktu uzklausīta. Patērētāju asociācijas, kas pieprasa uzklausīšanu, parasti būtu jāuzskata par tādām, kas ir pietiekami ieinteresētas, ja lietas izskatīšana skar produktus vai pakalpojumus, ko izmanto galapatērētāji, vai produktus vai pakalpojumus, kas tieši izmantoti minētajos produktos vai pakalpojumos.

               (12)

               Uzklausīšanas amatpersonai būtu jāpieņem lēmums par to, vai atļaut sūdzības iesniedzējiem un ieinteresētajām trešām personām piedalīties uzklausīšanā, ņemot vērā ieguldījumu, kādu tās var sniegt būtisko lietas apstākļu noskaidrošanā.

               (13)

               Attiecīgo pušu tiesības tikt uzklausītām pirms to interesēm nelabvēlīga galīgā lēmuma pieņemšanas tiek garantētas, nodrošinot šīm pusēm tiesības sniegt rakstisku atbildi uz Iestādes sākotnējo nostāju, kas pausta iebildumu paziņojumā, kā arī nodrošinot tiesības izteikties uzklausīšanas laikā, ja puses to lūdz. Lai efektīvi īstenotu minētās tiesības, pusēm, kurām ir adresēts iebildumu paziņojums, ir tiesības piekļūt Iestādes izmeklēšanas materiāliem.

               (14)

               Lai garantētu, ka puses, kurām ir adresēts iebildumu paziņojums, spēj efektīvi īstenot savas aizstāvības tiesības, uzklausīšanas amatpersonai būtu jānosaka pienākums izšķirt minēto pušu un Iestādes Konkurences un valsts atbalsta direktorāta strīdus par piekļuvi lietas materiāliem vai komercnoslēpumu un citas konfidenciālas informācijas aizsardzību. Izņēmuma gadījumos, ja adresāts nespēj atbildēt noteiktajā termiņā un pagarinājums konkrētajā brīdī nav piemērots risinājums, uzklausīšanas amatpersona var apturēt tāda termiņa skaitīšanu, kurā iebildumu paziņojuma saņēmējam būtu jāsniedz atbilde uz paziņojumu, līdz tiek izšķirts strīds par iepazīšanos ar lietas materiāliem.

               (15)

               Lai garantētu procesuālo tiesību efektīvu īstenošanu, vienlaikus ievērojot likumīgās konfidencialitātes intereses, uzklausīšanas amatpersonai attiecīgos gadījumos būtu jāspēj noteikt konkrētus pasākumus attiecībā uz piekļuvi Iestādes lietas materiāliem. Jo īpaši uzklausīšanas amatpersonai vajadzētu būt pilnvarām lemt par to, ka pusei, kas pieprasa piekļuvi lietas materiāliem, tiek ierobežotā apjomā sniegta piekļuve noteiktām materiālu daļām, piemēram, ierobežojot to personu skaitu vai kategorijas, kuras var piekļūt lietas materiāliem, kā arī ierobežojot iegūtās informācijas izmantošanu.

               (16)

               Uzklausīšanas amatpersonai būtu jānosaka pienākums lemt par pieprasījumiem pagarināt termiņu atbildes iesniegšanai uz iebildumu paziņojumu, papildu iebildumu paziņojumu vai faktu vēstuli vai par pieprasījumiem pagarināt termiņus, kuros citas iesaistītās puses, sūdzības iesniedzēji vai ieinteresētās trešās personas var izteikt piezīmes, ja ir domstarpības starp šīm personām un Konkurences un valsts atbalsta direktorātu.

               (17)

               Uzklausīšanas amatpersonai būtu jāsekmē uzklausīšanas efektivitāte, inter alia veicot visus vajadzīgos sagatavošanās pasākumus, tostarp laikus pirms uzklausīšanas izplatot dalībnieku pagaidu sarakstu un pagaidu darba kārtību.

               (18)

               Uzklausīšana ļauj pusēm, kurām Iestāde ir adresējusi iebildumu paziņojumu, un citām iesaistītajām pusēm turpmāk īstenot savas tiesības tikt uzklausītām, mutiski paužot savus argumentus Iestādei, kuru būtu jāpārstāv Konkurences un valsts atbalsta direktorātam, kā arī citiem direktorātiem, kas piedalās turpmākā Iestādes lēmuma sagatavošanā. Tai būtu jāsniedz papildu iespēja nodrošināt, ka, ciktāl iespējams, tiek noskaidroti visi būtiskie pusēm labvēlīgie vai nelabvēlīgie fakti, tostarp apstākļi, kas attiecas uz iespējamā pārkāpuma smaguma pakāpi un ilgumu. Uzklausīšanai būtu arī jāsniedz pusēm iespēja izteikties par jautājumiem, kam var būt nozīme saistībā ar iespējamo naudas sodu piemērošanu.

               (19)

               Lai nodrošinātu uzklausīšanas efektivitāti, uzklausīšanas amatpersona var atļaut pusēm, kurām adresēts iebildumu paziņojums, citām iesaistītajām pusēm, sūdzības iesniedzējiem, citām personām, kas uzaicinātas uz uzklausīšanu, Iestādes direktorātiem, Eiropas Komisijai un EEZ valstu iestādēm uzklausīšanas laikā uzdot jautājumus. Uzklausīšanai nevajadzētu būt publiskai, lai garantētu, ka visi dalībnieki var brīvi izteikties. Tāpēc uzklausīšanas laikā atklāto informāciju drīkstētu izmantot tikai tiesas un/vai administratīvā procesa mērķiem EEZ līguma 53. un/vai 54. panta piemērošanai. Uzklausīšanas amatpersonai būtu jāspēj uzklausīt personas slēgtā sēdē, ja tas ir nepieciešams komercnoslēpumu vai citas konfidenciālas informācijas aizsardzībai.

               (20)

               Lietas izskatīšanā iesaistītajām pusēm, kas piedāvā uzņemties saistības saskaņā ar Uzraudzības un Tiesas nolīguma 4. protokola II nodaļas 9. pantu, kā arī pusēm, kas piedalās izlīguma procedūrās karteļu lietās saskaņā ar Uzraudzības un Tiesas nolīguma 4. protokola III nodaļas 10.a pantu, vajadzētu būt iespējai vērsties pie uzklausīšanas amatpersonas saistībā ar to procesuālo tiesību efektīvu īstenošanu.

               (21)

               Uzklausīšanas amatpersonai būtu jāziņo par procesuālo tiesību efektīvas īstenošanas nodrošināšanu visā konkurences lietas izskatīšanas laikā. Turklāt uzklausīšanas amatpersonai papildus pienākumam sagatavot ziņojumu būtu jādod iespēja paust apsvērumus par procesa turpmāko virzību un objektivitāti un tādējādi palīdzēt nodrošināt konkurences lietas pabeigšanu, pamatojoties uz visu būtisko apstākļu pienācīgu izvērtējumu.

               (22)

               Būtu jāatceļ 2002. gada 30. oktobra Lēmums 177/02/COL un 2008. gada 17. decembra Lēmums 792/08/COL,

         IR PIEŅĒMUSI ŠO LĒMUMU.
   1.   NODAĻA

      UZKLAUSĪŠANAS AMATPERSONAS LOMA, IECELŠANA AMATĀ UN PIENĀKUMI

   1. pants
   Uzklausīšanas amatpersona
   1.   Konkurences lietas izskatīšanas nolūkam ir viena vai vairākas uzklausīšanas amatpersonas, kuru pilnvaras un pienākumi ir noteikti šajā lēmumā.
   2.   Uzklausīšanas amatpersona garantē procesuālo tiesību efektīvu īstenošanu visā konkurences lietas izskatīšanas laikā Iestādē, lai īstenotu EEZ līguma 53., 54. un 57. pantu (turpmāk — “konkurences lietas izskatīšana”).
   2. pants
   Iecelšana amatā, amata pienākumu izbeigšana un pilnvaru deleģēšana
   1.   Iestāde ieceļ uzklausīšanas amatpersonu(-as). Paziņojumu par iecelšanu publicē Eiropas Savienības Oficiālajā Vēstnesī un tā EEZ papildinājumā. Uzklausīšanas amatpersonas amata pienākumu pārtraukšanu, izbeigšanu vai pārcelšanu citā amatā nosaka ar argumentētu Iestādes lēmumu. Minēto lēmumu publicē Eiropas Savienības Oficiālajā Vēstnesī un tā EEZ papildinājumā.
   2.   Administratīvos nolūkos uzklausīšanas amatpersonu piesaista Iestādes loceklim, kas konkrēti atbild par konkurenci (turpmāk — “kompetentais Kolēģijas loceklis”).
   3.   Ja uzklausīšanas amatpersona nespēj pildīt pienākumus, tos uzņemas cita uzklausīšanas amatpersona. Ja neviena uzklausīšanas amatpersona nespēj pildīt pienākumus, kompetentais Kolēģijas loceklis, vajadzības gadījumā apspriežoties ar uzklausīšanas amatpersonu, ieceļ citu kompetento Iestādes ierēdni, kas nav iesaistīts konkrētajā lietā, lai tas pildītu uzklausīšanas amatpersonas pienākumus.
   4.   Reāla vai iespējama interešu konflikta gadījumā uzklausīšanas amatpersona atstādina sevi no lietas. Piemēro šā panta 3. punktu.
   3. pants
   Darbības metode
   1.   Uzklausīšanas amatpersona ir neatkarīga savu pienākumu izpildē.
   2.   Pildot pienākumus, uzklausīšanas amatpersona ņem vērā nepieciešamību efektīvi piemērot konkurences noteikumus saskaņā ar spēkā esošajiem EEZ tiesību aktiem un EFTA Tiesas un Tiesas noteiktajiem principiem (2).
   3.   Pildot pienākumus, uzklausīšanas amatpersona var piekļūt visiem lietas materiāliem, kas attiecas uz konkurences lietas izskatīšanu.
   4.   Konkurences un valsts atbalsta direktorāta direktors informē uzklausīšanas amatpersonu par procesa virzību.
   5.   Uzklausīšanas amatpersona kompetentajam Kolēģijas loceklim var sniegt apsvērumus par visiem jautājumiem, kas izriet no konkurences lietas izskatīšanas Iestādē.
   6.   Ja uzklausīšanas amatpersona kompetentajam Kolēģijas loceklim sniedz argumentētus ieteikumus vai pieņem lēmumus atbilstoši šajā lēmumā paredzētajam, uzklausīšanas amatpersona minēto dokumentu kopiju iesniedz Konkurences un valsts atbalsta direktorāta direktoram un Iestādes Tieslietu un administratīvo lietu direktorātam.
   7.   Visus jautājumus par šādā lietas izskatīšanā iesaistīto attiecīgo pušu, citu iesaistīto pušu Uzraudzības un Tiesas nolīguma 4. protokola V nodaļas 11. panta b) apakšpunkta nozīmē (turpmāk — “citas iesaistītās puses”), sūdzības iesniedzēju Uzraudzības un Tiesas nolīguma 4. protokola II nodaļas 7. panta 2. punkta nozīmē (turpmāk — “sūdzības iesniedzēji”) un ieinteresēto trešo personu šā lēmuma 5. panta nozīmē procesuālo tiesību efektīvu īstenošanu no sākuma apspriež ar Konkurences un valsts atbalsta direktorātu. Ja jautājums netiek atrisināts, to var iesniegt uzklausīšanas amatpersonai neatkarīgai izskatīšanai. Pieprasījumus saistībā ar pasākumiem, kuriem ir noteikts termiņš, laikus iesniedz sākotnēji noteiktajā termiņā.
   2.   NODAĻA

      IZMEKLĒŠANA

   4. pants
   Procesuālās tiesības izmeklēšanas posmā
   1.   Uzklausīšanas amatpersona garantē procesuālo tiesību efektīvu īstenošanu saistībā ar Iestādes izmeklēšanas pilnvaru īstenošanu saskaņā ar Uzraudzības un Tiesas nolīguma 4. protokola II nodaļas V iedaļu un saistībā ar lietas izskatīšanu, kuras rezultātā var piemērot naudas sodus saskaņā ar Uzraudzības un Tiesas nolīguma 4. protokola IV nodaļas 14. pantu.
   2.   Ievērojot 3. panta 7. punktu, uzklausīšanas amatpersonai jo īpaši ir šādi pienākumi:

               a)

               uzņēmumi vai uzņēmumu apvienības var lūgt uzklausīšanas amatpersonai izskatīt prasības par to, ka uz dokumentu, ko Iestāde, izmantojot tai piešķirtās pilnvaras saskaņā ar Uzraudzības un Tiesas nolīguma 4. protokola II nodaļas 18., 20. vai 21. pantu, ir pieprasījusi izmeklēšanas ietvaros atbilstoši Uzraudzības un Tiesas nolīguma 4. protokola IV nodaļas 13. pantam vai saistībā ar izmeklēšanas pasākumiem lietas izskatīšanā, kuras rezultātā saskaņā ar Uzraudzības un Tiesas nolīguma 4. protokola IV nodaļas 14. pantu var piemērot naudas sodus, un kas nav ticis iesniegts Iestādei, attiecas advokāta un klienta saziņas konfidencialitāte Tiesas un EBTA Tiesas judikatūras nozīmē. Uzklausīšanas amatpersona var izskatīt šādu jautājumu tikai gadījumā, ja prasību iesniegušais uzņēmums vai uzņēmumu apvienība piekrīt tam, ka uzklausīšanas amatpersona var iepazīties ar informāciju, par kuru apgalvots, ka uz to attiecas advokāta un klienta saziņas konfidencialitāte, kā arī ar saistītajiem dokumentiem, kurus uzklausīšanas amatpersona uzskata par nepieciešamiem prasības izskatīšanai. Uzklausīšanas amatpersona Konkurences un valsts atbalsta direktorāta direktoram un attiecīgajam uzņēmumam vai uzņēmumu apvienībai paziņo savu sākotnējo viedokli, neatklājot tādas informācijas saturu, uz kuru, iespējams, attiecas konfidencialitāte, un var veikt attiecīgus pasākumus, lai panāktu savstarpēji pieņemamu risinājumu. Ja risinājumu neizdodas panākt, uzklausīšanas amatpersona var sagatavot argumentētu ieteikumu kompetentajam Kolēģijas loceklim, neatklājot dokumenta saturu, uz kuru, iespējams, attiecas konfidencialitāte. Šā ieteikuma kopiju izsniedz pusei, kas ir iesniegusi prasību;

               b)

               ja saskaņā ar Uzraudzības un Tiesas nolīguma 4. protokola II nodaļas 18. panta 2. punktu nosūtīta informācijas pieprasījuma adresāts atsakās atbildēt uz kādu šādā pieprasījumā iekļautu jautājumu, atsaucoties uz tiesībām neliecināt pret sevi, kā noteikts Tiesas un EBTA Tiesas judikatūrā, tas laikus pēc pieprasījuma saņemšanas var nodot šo jautājumu uzklausīšanas amatpersonai. Atbilstošos gadījumos un ņemot vērā nepieciešamību nepieļaut lietas izskatīšanas nepamatotu kavēšanos, uzklausīšanas amatpersona var iesniegt argumentētu ieteikumu par to, vai ir piemērojamas tiesības neliecināt pret sevi, un informēt Konkurences un valsts atbalsta direktorāta direktoru par secinājumiem, kas ir jāņem vērā gadījumā, ja vēlāk tiek pieņemts lēmums saskaņā ar Uzraudzības un Tiesas nolīguma 4. protokola II nodaļas 18. panta 3. punktu. Pieprasījuma adresātam izsniedz argumentētā ieteikuma kopiju;

               c)

               ja adresāts lēmumam par informācijas pieprasīšanu saskaņā ar Uzraudzības un Tiesas nolīguma 4. protokola II nodaļas 18. panta 3. punktu uzskata, ka atbildes iesniegšanai noteiktais termiņš ir pārāk īss, tas var vērsties ar šo jautājumu pie uzklausīšanas amatpersonas laikus pirms sākotnēji noteiktā termiņa beigām. Uzklausīšanas amatpersona lemj par termiņa pagarinājuma piešķiršanu, ņemot vērā informācijas pieprasījuma apjomu, sarežģītību un izmeklēšanas prasības;

               d)

               uzņēmumiem vai uzņēmumu apvienībām, attiecībā uz kurām Iestāde veic izmeklēšanas pasākumus saskaņā ar Uzraudzības un Tiesas nolīguma 4. protokola II nodaļas V iedaļu, ir tiesības tikt informētām par to procesuālo statusu, proti, vai par tām tiek veikta izmeklēšana, un, ja tā notiek, tad kāds ir šīs izmeklēšanas priekšmets un mērķis. Ja šis uzņēmums vai uzņēmumu apvienība uzskata, ka Konkurences un valsts atbalsta direktorāts to nav pienācīgi informējis par procesuālo statusu, tā var iesniegt šo jautājumu izskatīšanai uzklausīšanas amatpersonai. Uzklausīšanas amatpersona pieņem lēmumu par to, ka Konkurences un valsts atbalsta direktorāts informēs pieprasījumu iesniegušo uzņēmumu vai uzņēmumu apvienību par to procesuālo statusu. Minēto lēmumu paziņo pieprasījumu iesniegušajam uzņēmumam vai uzņēmumu apvienībai.

         3.   NODAĻA

      PIETEIKUMI UZKLAUSĪŠANAI

   5. pants
   Ieinteresētas trešās personas
   1.   Pieteikumus uzklausīšanai personas, kas nav minētas Uzraudzības un Tiesas nolīguma 4. protokola III nodaļas 5. un 11. pantā, un trešās personas Uzraudzības un Tiesas nolīguma 4. protokola V nodaļas 11. panta nozīmē sniedz saskaņā ar Uzraudzības un Tiesas nolīguma 4. protokola III nodaļas 13. panta 1. punktu un Uzraudzības un Tiesas nolīguma 4. protokola V nodaļas 16. pantu. Pieteikumus iesniedz rakstiski, paskaidrojot pieteicēja ieinteresētību procesa iznākumā.
   2.   Uzklausīšanas amatpersona, apspriežoties ar Konkurences un valsts atbalsta direktorāta direktoru, pieņem lēmumu par to, vai trešās personas ir jāuzklausa. Izvērtējot trešo personu ieinteresētības pietiekamību, uzklausīšanas amatpersona ņem vērā to, vai un kādā mērā pieteikuma iesniedzēju pietiekami ietekmē rīcība, attiecībā uz kuru notiek konkurences lietas izskatīšana, kā arī to, vai pieteikuma iesniedzējs atbilst Uzraudzības un Tiesas nolīguma 4. protokola IV nodaļas 18. panta 4. punkta prasībām.
   3.   Ja uzklausīšanas amatpersona uzskata, ka pieteikuma iesniedzējs nav apliecinājis pamatotu ieinteresētību tikt uzklausītam, tā rakstiski informē pieteikuma iesniedzēju par attiecīgajiem iemesliem. Attiecīgi nosaka termiņu, kurā pieteikuma iesniedzējs var rakstiski paziņot savu viedokli. Ja pieteikuma iesniedzējs ir paziņojis savu viedokli uzklausīšanas amatpersonas noteiktajā termiņā un rakstiskais iesniegums nerada pamatu atšķirīgam vērtējumam, šo secinājumu izklāsta argumentētā lēmumā, ko paziņo pieteikuma iesniedzējam.
   4.   Uzklausīšanas amatpersona konkurences lietas izskatīšanā iesaistītajām pusēm paziņo ieinteresēto trešo personu, kuras tiks uzklausītas, identitāti, tiklīdz ir uzsākta lietas izskatīšana saskaņā ar Uzraudzības un Tiesas nolīguma 4. protokola II nodaļas 11. panta 6. punktu vai Uzraudzības un Tiesas nolīguma 4. protokola IV nodaļas 6. panta 1. punkta c) apakšpunktu, izņemot, ja šāda izpaušana varētu būtiski kaitēt personai vai uzņēmumam.
   6. pants
   Tiesības tikt uzklausītam; sūdzības iesniedzēju un trešo peronu piedalīšanās uzklausīšanā
   1.   Ja puses, kurām Iestāde ir adresējusi iebildumu paziņojumu, vai citas iesaistītās puses to pieprasa, uzklausīšanas amatpersona rīko uzklausīšanu, lai šīs puses varētu papildināt savus rakstiskos iesniegumus.
   2.   Uzklausīšanas amatpersona attiecīgos gadījumos un pēc apspriešanās ar Konkurences un valsts atbalsta direktorāta direktoru var lemt par to, ka sūdzības iesniedzējiem un ieinteresētajām trešām personām 5. panta nozīmē tiek sniegta iespēja paust savus viedokļus to pušu uzklausīšanas laikā, kurām ir iesniegts iebildumu paziņojums, ja tās ir paudušas šādu lūgumu savās rakstiskajās piezīmēs. Uzklausīšanas amatpersona var arī uzaicināt uzklausīšanā kā novērotājus piedalīties trešo valstu konkurences iestāžu pārstāvjus.
   4.   NODAĻA

      PIEKĻUVE LIETAS MATERIĀLIEM, KONFIDENCIALITĀTE UN KOMERCNOSLĒPUMI

   7. pants
   Piekļuve lietas materiāliem, dokumentiem un informācijai
   1.   Ja pusei, kura ir izmantojusi savas tiesības piekļūt lietas materiāliem, ir iemesls uzskatīt, ka Iestādes rīcībā ir dokumenti, kuri šai pusei nav izsniegti, un ka attiecīgie dokumenti ir nepieciešami, lai pienācīgi īstenotu tiesības tikt uzklausītai, tā uzklausīšanas amatpersonai var iesniegt argumentētu lūgumu par iepazīšanos ar minētajiem dokumentiem, ievērojot 3. panta 7. punktu.
   2.   Ievērojot 3. panta 7. punktu, citas iesaistītās puses, sūdzības iesniedzēji un ieinteresētās trešās personas 5. panta nozīmē uzklausīšanas amatpersonai var iesniegt argumentētu lūgumu, ja pastāv šādi apstākļi:

               a)

               citas iesaistītās puses, kurām ir iemesls uzskatīt, ka tās nav tikušas informētas par iebildumiem, kas adresēti paziņojošajām pusēm saskaņā ar Uzraudzības un Tiesas nolīguma 4. protokola V nodaļas 13. panta 2. punktu;

               b)

               sūdzības iesniedzējs, kuru Iestāde ir informējusi par tās nodomu noraidīt sūdzību saskaņā ar Uzraudzības un Tiesas nolīguma 4. protokola III nodaļas 7. panta 1. punktu un kuram ir iemesls uzskatīt, ka Iestādes rīcībā ir dokumenti, kas tam nav izsniegti un kas ir vajadzīgi, lai pienācīgi īstenotu tā tiesības saskaņā ar Uzraudzības un Tiesas nolīguma 4. protokola III nodaļas 8. panta 1. punktu;

               c)

               sūdzības iesniedzējs, kas uzskata, ka nav saņēmis iebildumu paziņojuma nekonfidenciālās versijas kopiju saskaņā ar Uzraudzības un Tiesas nolīguma 4. protokola III nodaļas 6. panta 1. punktu vai ka iebildumu paziņojuma nekonfidenciālā versija nav sagatavota veidā, kas ļauj efektīvi īstenot tā tiesības, izņemot gadījumus, kuros piemēro strīdu izšķiršanas procedūru;

               d)

               ieinteresēta trešā persona šā lēmuma 5. panta nozīmē, kurai ir iemesls uzskatīt, ka tā nav tikusi informēta par procesa būtību un priekšmetu saskaņā ar Uzraudzības un Tiesas nolīguma 4. protokola III nodaļas 13. panta 1. punktu un Uzraudzības un Tiesas nolīguma 4. protokola V nodaļas 16. panta 1. punktu. Tas pats attiecas uz sūdzības iesniedzēju lietā, kurā piemēro strīda izšķiršanas procedūru, ja iesniedzējam ir iemesls uzskatīt, ka tas nav informēts par procesa būtību un priekšmetu saskaņā ar Uzraudzības un Tiesas nolīguma 4. protokola III nodaļas 6. panta 1. punktu.

         3.   Uzklausīšanas amatpersona pieņem argumentētu lēmumu par lūgumu, kas tai adresēts saskaņā ar 1. vai 2. punktu, un paziņo šo lēmumu lūgumu iesniegušajai personai un citām personām, uz kurām attiecas process.
   8. pants
   Komercnoslēpumi un cita konfidenciāla informācija
   1.   Ja Iestāde plāno izpaust informāciju, kas var būt kāda uzņēmuma vai personas komercnoslēpums vai cita konfidenciāla informācija, Konkurences un valsts atbalsta direktorāts minēto uzņēmumu vai personu rakstiski informē par šo nodomu un tā iemesliem. Attiecīgi nosaka termiņu, kurā uzņēmums var persona var rakstiski iesniegt piezīmes.
   2.   Ja attiecīgais uzņēmums vai persona iebilst pret informācijas izpaušanu, tie var nodot šo jautājumu uzklausīšanas amatpersonai. Ja uzklausīšanas amatpersona konstatē, ka informāciju var izpaust, jo tā nav komercnoslēpums vai cita konfidenciāla informācija, vai tāpēc, ka pastāv prioritāras intereses, kuru dēļ tā ir jāizpauž, šo konstatējumu izklāsta argumentētā lēmumā, kuru paziņo attiecīgajam uzņēmumam vai personai. Lēmumā norāda termiņu, pēc kura informācija tiks izpausta. Minētais termiņš nevar būt īsāks par vienu nedēļu no paziņošanas datuma.
   3.   Šā panta 1. un 2. punktu mutatis mutandis piemēro informācijas izpaušanai, to publicējot Eiropas Savienības Oficiālajā Vēstnesī un tā EEZ papildinājumā.
   4.   Lai panāktu pareizo līdzsvaru starp to, ka tiek efektīvi īstenotas puses tiesības uz aizstāvību un ievērotas likumīgās konfidencialitātes intereses, uzklausīšanas amatpersona attiecīgos gadījumos var pieņemt lēmumu par to, ka lietas materiālu daļas, kas ir nepieciešamas, lai īstenotu puses tiesības uz aizstāvību, pusei, kas pieprasa iespēju iepazīties ar lietas materiāliem, tiks darītas pieejamas ierobežotā apmērā, ko nosaka uzklausīšanas amatpersona.
   5.   NODAĻA

      TERMIŅU PAGARINĀŠANA

   9. pants
   Lūgumi pagarināt termiņus
   1.   Ja iebildumu paziņojuma adresāts uzskata, ka termiņš, kas noteikts atbildes sniegšanai uz iebildumu paziņojumu, ir pārāk īss, tas var lūgt šā termiņa pagarinājumu, Konkurences un valsts atbalsta direktorāta direktoram iesniedzot argumentētu lūgumu. Šādu lūgumu iesniedz laikus pirms lietas izskatīšanā sākotnēji noteiktā termiņa beigām saskaņā ar EEZ līguma 53. un 54. pantu un vismaz piecas darbdienas pirms lietas izskatīšanā sākotnēji noteiktā termiņa beigām saskaņā ar EEZ līguma 57. pantu. Ja lūgums netiek apmierināts vai lūgumu iesniegušais iebildumu paziņojuma adresāts nepiekrīt piešķirtā pagarinājuma ilgumam, tas var nodot šo jautājumu izskatīšanai uzklausīšanas amatpersonai pirms sākotnējā termiņa beigām. Pēc tam, kad uzklausīts Konkurences un valsts atbalsta direktorāta direktors, uzklausīšanas amatpersona pieņem lēmumu par to, vai termiņa pagarinājums ir nepieciešams, lai iebildumu paziņojuma adresātam dotu iespēju efektīvi īstenot savas tiesības tikt uzklausītam, vienlaikus ņemot vērā nepieciešamību nepieļaut lietas izskatīšanas nepamatotu kavēšanos. Lietu izskatīšanā saskaņā ar EEZ līguma 53. un 54. pantu uzklausīšanas amatpersona cita starpā ņem vērā šādus apstākļus:

               a)

               lietas materiālu apjomu un sarežģītību;

               b)

               to, vai lūgumu iesniegušajam iebildumu paziņojuma adresātam iepriekš ir bijusi piekļuve informācijai;

               c)

               jebkādus citus objektīvus šķēršļus, ar kuriem var saskarties lūgumu iesniegušais iebildumu paziņojuma adresāts, paužot savus apsvērumus.

         Lai izvērtētu pirmās daļas a) punktu, var ņemt vērā pārkāpumu skaitu, iespējamo pārkāpuma(-u) ilgumu, dokumentu apjomu un skaitu un/vai ekspertu atzinumu apjomu un sarežģītību.
   2.   Ja citas iesaistītās puses, sūdzības iesniedzējs vai ieinteresētā trešā persona 5. panta nozīmē uzskata, ka viedokļa paušanai noteiktais termiņš ir pārāk īss, tie var lūgt pagarināt šo termiņu, laikus pirms sākotnēji noteiktā termiņa beigām Konkurences un valsts atbalsta direktorāta direktoram iesniedzot argumentētu lūgumu. Ja šāds lūgums netiek apmierināts vai cita iesaistītā puse, sūdzības iesniedzējs vai ieinteresētā trešā persona nepiekrīt šim lēmumam, tā var nodot šo jautājumu izskatīšanai uzklausīšanas amatpersonai. Pēc tam, kad uzklausīts Konkurences un valsts atbalsta direktorāta direktors, uzklausīšanas amatpersona lemj par termiņa pagarinājuma piešķiršanu.
   6.   NODAĻA

      UZKLAUSĪŠANA

   10. pants
   Rīkošana un pienākumi
   1.   Uzklausīšanas amatpersona rīko un vada uzklausīšanu, kas paredzēta noteikumos, ar ko īsteno EEZ līguma 53., 54. un 57. pantu.
   2.   Uzklausīšanu pilnīgi neatkarīgi vada uzklausīšanas amatpersona.
   3.   Uzklausīšanas amatpersona nodrošina uzklausīšanas pienācīgu norisi un sekmē uzklausīšanas un ikviena attiecīgi pieņemtā lēmuma objektivitāti.
   4.   Uzklausīšanas amatpersona nodrošina, ka uzklausīšanas laikā iebildumu paziņojumu adresātiem, citām iesaistītajām pusēm, kā arī sūdzības iesniedzējiem un ieinteresētajām trešām personām 5. panta nozīmē, kurām ir atļauts piedalīties uzklausīšanā, ir pietiekamas iespējas paust viedokli par Iestādes sākotnējiem konstatējumiem.
   11. pants
   Sagatavošanās uzklausīšanai
   1.   Uzklausīšanas amatpersona atbild par sagatavošanos uzklausīšanai un veic visus šajā nolūkā nepieciešamos pasākumus. Lai nodrošinātu pienācīgu sagatavošanos uzklausīšanai, pēc apspriešanās ar Konkurences un valsts atbalsta direktorāta direktoru uzklausīšanas amatpersona var uz uzklausīšanu aicinātajām personām iepriekš izsniegt sarakstu ar jautājumiem, par kuriem tās ir aicinātas paust savu viedokli. Uzklausīšanas amatpersona uz uzklausīšanu aicinātajām personām var norādīt arī galvenās apspriežamās jomas, jo īpaši ņemot vērā faktus un jautājumus, kurus vēlas aplūkot iebildumu paziņojuma adresāti, kas ir pieprasījuši uzklausīšanu.
   2.   Šajā nolūkā pēc apspriešanās ar Konkurences un valsts atbalsta direktorāta direktoru uzklausīšanas amatpersona var sasaukt sanāksmi ar personām, kas uzaicinātas uz uzklausīšanu, un, vajadzības gadījumā, attiecīgajiem Iestādes direktorātiem, lai sagatavotos uzklausīšanai.
   3.   Uzklausīšanas amatpersona var arī lūgt uz uzklausīšanu aicinātās personas iepriekš rakstiski informēt par paredzēto paziņojumu galveno saturu.
   4.   Uzklausīšanas amatpersona visām uz uzklausīšanu aicinātajām personām var noteikt termiņu, lai iesniegtu sarakstu ar personām, kuras piedalīsies uzklausīšanā to vārdā. Uzklausīšanas amatpersona laikus pirms uzklausīšanas datuma vienlaikus izsniedz šo sarakstu visām uz uzklausīšanu aicinātajām personām.
   12. pants
   Laiks un norise
   1.   Pēc apspriešanās ar Konkurences un valsts atbalsta direktorāta direktoru uzklausīšanas amatpersona nosaka uzklausīšanas datumu, ilgumu un vietu. Ja uzklausīšanu ir lūgts atlikt, uzklausīšanas amatpersona lemj, vai šo lūgumu apmierināt.
   2.   Uzklausīšanas amatpersona lemj par to, vai uzklausīšanas laikā var pieņemt jaunus dokumentus, un kuras personas uzklausīt konkrētas puses vārdā.
   3.   Uzklausīšanas amatpersona var ļaut tām pusēm, kurām adresēts iebildumu paziņojums, citām iesaistītajām pusēm, sūdzības iesniedzējiem, citām uz uzklausīšanu aicinātajām personām, Iestādes direktorātiem un EEZ valstu iestādēm uzklausīšanas laikā uzdot jautājumus. Ja izņēmuma gadījumā uzklausīšanas laikā uz jautājumu nevar atbildēt pilnībā vai daļēji, uzklausīšanas amatpersona var ļaut noteiktā termiņā iesniegt rakstisku atbildi. Šādu rakstisku atbildi nosūta visiem uzklausīšanas dalībniekiem, ja vien uzklausīšanas amatpersona nenolemj citādi, lai aizsargātu iebildumu paziņojuma adresāta aizstāvības tiesības vai jebkuras personas komercnoslēpumus vai citu konfidenciālu informāciju.
   4.   Lai nodrošinātu tiesības tikt uzklausītam, pēc apspriešanās ar Konkurences un valsts atbalsta direktorāta direktoru uzklausīšanas amatpersona attiecīgajām pusēm, citām iesaistītajām pusēm, sūdzības iesniedzējiem vai ieinteresētajām trešām personām 5. panta nozīmē var sniegt iespēju pēc uzklausīšanas iesniegt papildu rakstiskas piezīmes. Uzklausīšanas amatpersona nosaka datumu, līdz kuram var iesniegt šādas piezīmes. Iestādei nav noteikti jāņem vērā rakstiskās piezīmes, kas iesniegtas pēc minētā datuma.
   13. pants
   Komercnoslēpumu aizsardzība un konfidencialitāte uzklausīšanas laikā
   Ikvienu personu parasti uzklausa visu pārējo uz uzklausīšanu aicināto personu klātbūtnē. Uzklausīšanas amatpersona var arī lemt par personu atsevišķu uzklausīšanu slēgtā sēdē, ņemot vērā to likumīgās intereses saistībā ar komercnoslēpumu un citas konfidenciālas informācijas aizsardzību.
   7.   NODAĻA

      STARPPOSMA ZIŅOJUMS UN TIESĪBAS IZTEIKT APSVĒRUMUS

   14. pants
   Starpposma ziņojums un apsvērumi
   1.   Uzklausīšanas amatpersona kompetentajam Kolēģijas loceklim iesniedz starpposma ziņojumu par uzklausīšanu un secinājumiem, kas izdarīti attiecībā uz procesuālo tiesību efektīvas īstenošanas nodrošināšanu. Šajā ziņojumā izklāsta apsvērumus par procesuālajiem jautājumiem, tostarp par:

               a)

               dokumentu satura izpaušanu un piekļuvi lietas materiāliem;

               b)

               termiņiem atbildes sniegšanai uz iebildumu paziņojumu;

               c)

               uzklausīšanas tiesību ievērošanu;

               d)

               uzklausīšanas pienācīgu norisi.

         Ziņojuma kopiju nodod Konkurences un valsts atbalsta direktorāta direktoram un Tieslietu un administratīvo lietu direktorātam.
   2.   Papildus 1. punktā minētajam ziņojumam un atsevišķi no tā uzklausīšanas amatpersona var informēt par apsvērumiem attiecībā uz turpmāko procesa virzību un objektivitāti. Ar šiem apsvērumiem uzklausīšanas amatpersona cenšas nodrošināt jo īpaši to, lai Iestādes lēmumprojektu sagatavošanā pienācīgi tiek ņemti vērā visi būtiskie attiecīgajām pusēm labvēlīgie vai nelabvēlīgie fakti, tostarp faktiskie apstākļi, kas ir saistīti ar iespējamā pārkāpuma smagumu un ilgumu. Minētie apsvērumi var inter alia attiekties uz nepieciešamību pēc papildu informācijas, dažu iebildumu atsaukšanu, papildu iebildumu formulēšanu vai ierosinājumiem par papildu izmeklēšanas pasākumiem saskaņā ar Uzraudzības un Tiesas nolīguma 4. protokola II nodaļas V iedaļu.
   Konkurences un valsts atbalsta direktorāta direktoru un Tieslietu un administratīvo lietu direktorātu informē par šādiem apsvērumiem.
   8.   NODAĻA

      SAISTĪBAS UN IZLĪGUMI

   15. pants
   Saistības un izlīgumi
   1.   Lietas izskatīšanā iesaistītās puses, kas piedāvā uzņemties saistības, lai reaģētu uz Iestādes sākotnējā novērtējumā paustajām bažām saskaņā ar Uzraudzības un Tiesas nolīguma 4. protokola II nodaļas 9. pantu, var vērsties pie uzklausīšanas amatpersonas jebkurā 9. pantā paredzētās procedūras posmā, lai nodrošinātu savu procesuālo tiesību efektīvu īstenošanu.
   2.   Karteļu lietu izskatīšanā iesaistītās puses, kas piedalās izlīguma sarunās saskaņā ar Uzraudzības un Tiesas nolīguma 4. protokola III nodaļas 10.a pantu, var vērsties pie uzklausīšanas amatpersonas jebkurā izlīguma procedūras posmā, lai nodrošinātu savu procesuālo tiesību efektīvu īstenošanu.
   9.   NODAĻA

      NOBEIGUMA ZIŅOJUMS

   16. pants
   Saturs un nosūtīšana pirms lēmuma pieņemšanas
   1.   Uzklausīšanas amatpersona, pamatojoties uz lēmumprojektu, kas iesniedzams Padomdevējai komitejai konkrētajā lietā, sagatavo rakstisku nobeiguma ziņojumu par procesuālo tiesību efektīvu īstenošanu, kā minēts 14. panta 1. punktā, jebkurā lietas izskatīšanas posmā. Minētajā ziņojumā arī izvērtē, vai lēmumprojekts attiecas tikai uz tiem iebildumiem, attiecībā uz kuriem pusēm ir bijusi sniegta iespēja paust savu viedokli.
   2.   Nobeiguma ziņojumu iesniedz kompetentajam Kolēģijas loceklim, Konkurences un valsts atbalsta direktorāta direktoram un Tieslietu un administratīvo lietu direktorātam. Par to paziņo EEZ līguma un EBTA valstu kompetentajām iestādēm un, ievērojot noteikumus par sadarbību, kas noteikti EEZ līguma 23. protokolā, Eiropas Komisijai.
   17. pants
   Iesniegšana iestādei un publicēšana
   1.   Uzklausīšanas amatpersonas nobeiguma ziņojumu iesniedz Iestādei kopā ar tai nosūtīto lēmumprojektu, lai nodrošinātu to, ka, pieņemot lēmumu konkrētā lietā, Komisija ir pilnībā iepazīstināta ar visu būtisko informāciju attiecībā uz procesa gaitu un visā lietas izskatīšanas laikā ir nodrošināta procesuālo tiesību efektīva īstenošana.
   2.   Pirms Iestāde ir pieņēmusi lēmumu, uzklausīšanas amatpersona var mainīt nobeiguma ziņojumu, ņemot vērā lēmumprojekta grozījumus.
   3.   Iestāde lēmuma adresātiem kopā ar lēmumu nosūta uzklausīšanas amatpersonas nobeiguma ziņojumu. Tā uzklausīšanas amatpersonas nobeiguma ziņojumu kopā ar lēmumu publicē Eiropas Savienības Oficiālajā Vēstnesī, ņemot vērā uzņēmumu likumīgās intereses saistībā ar komercnoslēpumu aizsardzību.
   10.   NODAĻA

      NOBEIGUMA NOTEIKUMI

   18. pants
   Atcelšana un pārejas noteikums
   1.   Atceļ 2002. gada 30. oktobra Lēmumu Nr. 177/02/COL un 2008. gada 17. decembra Lēmumu Nr. 792/08/COL.
   2.   Paliek spēkā procesuālie pasākumi, kas jau ir veikti saskaņā ar Lēmumu Nr. 177/02/COL un/vai 2008. gada 17. decembra Lēmumu Nr. 792/08/COL. Attiecībā uz izmeklēšanas pasākumiem, kas veikti pirms šā lēmuma stāšanās spēkā, uzklausīšanas amatpersona var atteikties izmantot savas pilnvaras saskaņā ar 4. pantu.
   Gadījumos, kad lietas izskatīšanas sākšana saskaņā ar Uzraudzības un Tiesas nolīguma 4. protokola II nodaļas 11. panta 6. punktu vai lietas izskatīšanas sākšana saskaņā ar Uzraudzības un Tiesas nolīguma 4. protokola IV nodaļas 6. panta 1. punkta c) apakšpunktu ir notikusi pirms šā lēmuma spēkā stāšanās, starpposma ziņojums saskaņā ar šā lēmuma 14. pantu un nobeiguma ziņojums saskaņā ar 16. pantu neattiecas uz izmeklēšanas posmu, ja vien uzklausīšanas amatpersona nenolemj citādi.
   19. pants
   Stāšanās spēkā
   Šis lēmums ir autentisks tikai angļu valodā un tas stājas spēkā tā pieņemšanas dienā. To publicē Eiropas Savienības Oficiālajā Vēstnesī un tā EEZ papildinājumā.
   20. pants
   EBTA dalībvalstis informē, nosūtot tām šā lēmuma kopiju.
   21. pants
   Eiropas Komisiju informē, nosūtot tai šā lēmuma kopiju.

      Briselē, 2012. gada 29. novembrī

            EBTA Uzraudzības iestādes vārdā –
         Oda Helen SLETNES

            priekšsēdētāja

         Sverrir Haukur GUNNLAUGSSON

            kolēģijas loceklis

      (1)  Sk., piemēram, lietas E-15/10 — Posten Norge AS pret EBTA Uzraudzības iestādi 2012. gada 18. aprīļa sprieduma (vēl nav publicēts) 85.–92. punktu.

      (2)  EEZ līguma 6. pantā paredzēts, ka: “nekaitējot turpmākai tiesu prakses attīstībai, šī līguma noteikumi, ciktāl tie pēc būtības ir identiski attiecīgajiem Eiropas Ekonomikas Kopienas dibināšanas līguma un Eiropas Ogļu un tērauda kopienas dibināšanas līguma noteikumiem un normatīvajiem aktiem, kas pieņemti, piemērojot šos divus līgumus, to izpildē un piemērošanā ir jāinterpretē atbilstoši attiecīgajiem Eiropas Kopienu Tiesas spriedumiem, kuri pasludināti pirms EEZ līguma parakstīšanas”. Attiecībā uz attiecīgajiem nolēmumiem, kuri pieņemti pēc EEZ līguma parakstīšanas dienas, no Uzraudzības un Tiesas nolīguma 3. panta 2. punkta izriet, ka EBTA Uzraudzības iestādei un EBTA Tiesai ir pienācīgi jāņem vērā principi, kas noteikti ar šādiem nolēmumiem.


title: (2004/754/EK) Padomes Lēmums (2004. gada 11. oktobris) par Pagaidu nolīguma noslēgšanu starp Eiropas Kopienu un Eiropas Atomenerģijas kopienu, no vienas puses, un Tadžikistānas Republiku, no otras puses, par tirdzniecību un ar tirdzniecību saistītiem jautājumiem

text:
               16.11.2004

               LV

               Eiropas Savienības Oficiālais Vēstnesis

               L 340/1

         PADOMES LĒMUMS
   (2004. gada 11. oktobris)
   par Pagaidu nolīguma noslēgšanu starp Eiropas Kopienu un Eiropas Atomenerģijas kopienu, no vienas puses, un Tadžikistānas Republiku, no otras puses, par tirdzniecību un ar tirdzniecību saistītiem jautājumiem
   (2004/754/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 133. pantu saistībā ar 300. panta 3. punktu,
   ņemot vērā Komisijas priekšlikumu,
   tā kā:

         IR PIEŅĒMUSI ŠO LĒMUMU.
   1. pants
   1.   Ar šo Eiropas Kopienas vārdā tiek apstiprināts Pagaidu nolīgums starp Eiropas Kopienu un Eiropas Atomenerģijas kopienu, no vienas puses, un Tadžikistānas Republiku, no otras puses, par tirdzniecību un ar to saistītiem jautājumiem, kā arī tam pievienotie pielikumi un protokols, un deklarācijas, ko Kopiena sniegusi vienpusēji vai kopā ar otru Līgumslēdzēju pusi.
   2.   Nolīguma teksts, pielikumi, protokols un nobeiguma akts ir pievienots šim lēmumam.
   2. pants
   Padomes priekšsēdētājs ir pilnvarots izraudzīties personu vai personas, kas ir pilnvarotas Eiropas Kopienas vārdā parakstīt Pagaidu nolīgumu.
   3. pants
   Padomes priekšsēdētājs Kopienas vārdā sniedz Pagaidu nolīguma 37. pantā paredzēto paziņojumu.

      Luksemburgā, 2004. gada 11. oktobrī

            Padomes vārdā —

            priekšsēdētājs

         B. R. BOT

    ---documentbreak---

               16.11.2004

               LV

               Eiropas Savienības Oficiālais Vēstnesis

               L 340/2

         PAGAIDU NOLĪGUMS
   starp Eiropas Kopienu un Eiropas Atomenerģijas kopienu, no vienas puses, un Tadžikistānas Republiku, no otras puses, par tirdzniecību un ar to saistītiem jautājumiem
   EIROPAS KOPIENA un EIROPAS ATOMENERĢIJAS KOPIENA, turpmāk “KOPIENA”,
   no vienas puses,
   un TADŽIKISTĀNAS REPUBLIKA,
   no otras puses,
   TĀ KĀ 2003. gada 16. decembrī tika parafēts Partnerības un sadarbības nolīgums, ar ko izveido partnerību starp Eiropas Kopienām un to dalībvalstīm, no vienas puses, un Tadžikistānas Republiku, no otras puses,
   TĀ KĀ Partnerības un sadarbības nolīguma mērķis ir stiprināt un paplašināt attiecības, kas nodibinātas iepriekš, jo īpaši ar Eiropas Ekonomikas kopienas un Eiropas Atomenerģijas kopienas un Padomju Sociālistisko Republiku Savienības nolīgumu par tirdzniecību un sadarbību tirdzniecības un ekonomikas jomā, kas parakstīts 1989. gada 18. decembrī,
   TĀ KĀ ir jānodrošina strauja tirdzniecības attiecību attīstība Pušu starpā,
   TĀ KĀ šim nolūkam ir pēc iespējas ātri ar Pagaidu nolīguma palīdzību jāīsteno tie Partnerības un sadarbības nolīguma noteikumi, kas attiecas uz tirdzniecību un ar tirdzniecību saistītiem jautājumiem,
   TĀ KĀ ar minētajiem noteikumiem būtu attiecīgi jāaizstāj noteikumi Nolīgumā par tirdzniecību un sadarbību tirdzniecības un ekonomikas jomā,
   TĀ KĀ ir jānodrošina, lai līdz laikam, kamēr stājas spēkā Partnerības un sadarbības nolīgums un tiek izveidota Sadarbības padome, Apvienotā komiteja, kas izveidota saskaņā ar Nolīgumu par tirdzniecību un sadarbību tirdzniecības un ekonomikas jomā, varētu īstenot pilnvaras, kas ar Partnerības un sadarbības nolīgumu ir uzticētas Sadarbības padomei un kas vajadzīgas, lai īstenotu Pagaidu nolīgumu,
   Por las Comunidades Europeas
   Za Evropská společenství
   For De Europæiske Fællesskaber
   Für die Europäischen Gemeinschaften
   Euroopa ühenduste nimel
   Για τις Ευρωπαϊκές Κοινότητες
   For the European Communities
   Pour les Communautés européennes
   Per le Comunità europee
   Eiropas Kopienu vārdā
   Europos Bendrijų vardu
   Az Európai Közösségek részéről
   Għall-Komunitajiet Ewropej
   Voor de Europese Gemeenschappen
   W imieniu Wspólnot Europejskich
   Pelas Comunidades Europeias
   Za Európske spoločenstvá
   Za Evropske skupnosti
   Euroopan yhteisöjen puolesta
   På europeiska gemenskapernas vägnar

   IR VIENOJUŠIES PAR ŠĀDIEM NOTEIKUMIEM.
   I SADAĻA
   VISPĀRĒJIE PRINCIPI

      [PSN ar Tadžikistānu: I sadaļa]

   1. pants
   [PSN ar Tadžikistānu: 2. pants]
   Demokrātisko principu un cilvēka pamattiesību ievērošana, jo īpaši tā, kā noteikts Vispārējā cilvēktiesību deklarācijā, Apvienoto Nāciju Organizācijas statūtos, Helsinku Nobeiguma aktā un Parīzes Hartā par jaunu Eiropu, liek pamatu Līgumslēdzēju pušu iekšpolitikai un ārpolitikai un ir būtisks šā nolīguma elements.
   2. pants
   [PSN ar Tadžikistānu: 3. pants]
   Līgumslēdzējas puses uzskata, ka to nākotnes labklājībai un stabilitātei ir būtiski, lai jaunās neatkarīgās valstis, kas izveidotas pēc Padomju Sociālistisko Republiku Savienības sabrukuma, turpmāk tekstā “neatkarīgās valstis”, uzturētu un attīstītu savu sadarbību atbilstīgi Helsinku Nobeiguma akta, starptautisko tiesību un labu kaimiņattiecību principiem un apvienotu savus spēkus šā procesa veicināšanai.
   II SADAĻA
   PREČU TIRDZNIECĪBA

      [PSN ar Tadžikistānu: III sadaļa]

   3. pants
   [PSN ar Tadžikistānu: 7. pants]
   1.   Līgumslēdzējas puses viena otrai piešķir vislielākās labvēlības statusu visos jautājumos, kas saistīti ar turpmāk minētajiem aspektiem:

               —

               muitas nodokļi un ievedmuitas un izvedmuitas maksājumi, tostarp šo nodokļu un maksājumu iekasēšanas veids,

               —

               muitošanas, tranzīta, uzglabāšanas un pārkraušanas noteikumi,

               —

               visu veidu nodokļi un citi valsts noteiktie maksājumi, kurus tieši vai netieši piemēro importētajām precēm,

               —

               maksāšanas veids un šādu maksājumu veikšana,

               —

               noteikumi, kas reglamentē preču pārdošanu, pirkšanu, pārvadāšanu, izplatīšanu un izmantošanu iekšējā tirgū.

         2.   Šā panta 1. punkta noteikumus nepiemēro:

               a)

               priekšrocībām, kuras piešķir, lai izveidotu muitas savienību vai brīvās tirdzniecības zonu, vai priekšrocībām, kas izriet no šādas savienības vai zonas izveides;

               b)

               priekšrocībām, kuras piešķir atsevišķām valstīm atbilstoši PTO noteikumiem un citiem starptautiskiem regulējumiem jaunattīstības valstu labā;

               c)

               priekšrocībām, kuras piešķir kaimiņvalstīm, lai atvieglinātu pierobežas satiksmi.

         3.   Pārejas laikā, kas beigsies piecus gadus pēc šā nolīguma stāšanās spēkā, 1. punkta noteikumus nepiemēro priekšrocībām, kuras nosaka I pielikums un kuras Tadžikistānas Republika piešķir pārējām valstīm, kas izveidojušās pēc PSRS sabrukuma.
   4. pants
   [PSN ar Tadžikistānu: 8. pants]
   1.   Līgumslēdzējas puses vienojas, ka preču tranzīta brīvības princips ir galvenais noteikums šā nolīguma mērķu īstenošanai.
   Šajā sakarā katra Līgumslēdzēja puse nodrošina bez ierobežojumiem tādu preču tranzītu caur tās teritoriju vai pāri tai, kuru izcelsme ir otras Līgumslēdzējas puses muitas teritorijā vai kuras ir paredzētas otras Līgumslēdzējas puses muitas teritorijai.
   2.   Līgumslēdzējas puses savstarpēji piemēro VVTT V panta 2., 3., 4., un 5. punktā izklāstītos noteikumus.
   3.   Šajā pantā ietvertie noteikumi neskar citus īpašos noteikumus, par kuriem Līgumslēdzējas puses savstarpēji vienojušās un kuri attiecas uz kādu konkrētu nozari, jo īpaši transportu, vai ražojumiem.
   5. pants
   [PSN ar Tadžikistānu: 9. pants]
   Neskarot tiesības un pienākumus, kas izriet no abām Līgumslēdzējām pusēm saistošām starptautiskām konvencijām par preču pagaidu importu, viena Līgumslēdzēja puse saskaņā ar tās tiesību aktiem piešķir otrai Līgumslēdzējai pusei atbrīvojumu no ievedmuitas un citiem maksājumiem attiecībā uz precēm, kuras importē uz laiku, tajos gadījumos un atbilstīgi procedūrām, ko nosaka kāda cita starptautiska konvencija, kas šai Līgumslēdzējai pusei saistoša. Tie nosacījumi, ar kādiem attiecīgā Līgumslēdzēja puse pieņem saistības, kas izriet no šādas konvencijas, tiek ņemti vērā.
   6. pants
   [PSN ar Tadžikistānu: 10. pants]
   1.   Preces, kuru izcelsme ir Tadžikistānas Republikā, Kopienā importē bez jebkādiem kvantitatīviem ierobežojumiem vai līdzvērtīgiem pasākumiem, neskarot šā nolīguma 8., 11. un 12. panta noteikumus.
   2.   Preces, kuru izcelsme ir Kopienā, Tadžikistānā importē bez jebkādiem kvantitatīviem ierobežojumiem vai līdzvērtīgiem pasākumiem, neskarot šā nolīguma 8., 11. un 12. panta noteikumus.
   7. pants
   [PSN ar Tadžikistānu: 11. pants]
   Preču tirdzniecība starp Līgumslēdzējām pusēm notiek atbilstoši tirgus cenām.
   8. pants
   [PSN ar Tadžikistānu: 12. pants]
   1.   Ja importētās produkcijas apjoms kādas Līgumslēdzējas puses teritorijā sasniedz tādu apjomu vai notiek ar tādiem nosacījumiem, kas rada vai varētu radīt zaudējumus līdzīgas vai tieši konkurējošas produkcijas vietējiem ražotājiem, Kopiena vai Tadžikistānas Republika attiecīgajā gadījumā var veikt piemērotus pasākumus atbilstīgi šādiem noteikumiem un turpmāk minētām procedūrām.
   2.   Pirms jebkuru pasākumu veikšanas vai iespējami drīz gadījumos, uz kuriem attiecas 4. punkts, Kopiena vai Tadžikistānas Republika, atkarībā no konkrētā gadījuma, iesniedz apvienotajai komitejai, kas minēta 22. pantā, visu attiecīgo informāciju, lai rastu abām Līgumslēdzējām pusēm pieņemamu risinājumu, kā noteikts IV sadaļā.
   3.   Ja apspriežu rezultātā Līgumslēdzējas puses nepanāk vienošanos 30 dienās pēc tam, kad apvienotajai komitejai paziņots par darbībām, kas veicamas, lai novērstu šo situāciju, Līgumslēdzēja puse, kas lūgusi apspriedes, var brīvi ierobežot attiecīgo produktu importu vai veikt citus atbilstīgus pasākumus tādā apjomā un uz tik ilgu laiku, kāds vajadzīgs, lai izvairītos no kaitējuma vai to novērstu.
   4.   Ārkārtējā situācijā, kad kavēšanās var izraisīt grūti novēršanu kaitējumu, Līgumslēdzējas puses var veikt pasākumus pirms apspriežu sākuma, ar nosacījumu, ka tūlīt pēc šo pasākumu īstenošanas tiks pausta iniciatīva uzsākt apspriedes.
   5.   Izvēloties pasākumus, kuri jāveic atbilstīgi šim pantam, Līgumslēdzējas puses par prioritāriem uzskata tos pasākumus, kas vismazāk traucētu īstenot šā nolīguma mērķus.
   6.   Neviens no šā nolīguma noteikumiem nekādā veidā nav noteicošs vai ietekmējošs faktors, kad viena vai otra Līgumslēdzēja puse pieņem antidempinga vai kompensācijas pasākumus saskaņā ar 1994. gada VVTT VI pantu, vienošanos par 1994. gada VVTT VI panta īstenošanu, vienošanos par subsīdijām un kompensācijas pasākumiem vai atbilstošiem attiecīgās Līgumslēdzējas puses tiesību aktiem.
   9. pants
   [PSN ar Tadžikistānu: 13. pants]
   Līgumslēdzējas puses apņemas preču tirdzniecībai pielāgot šā nolīguma noteikumus atkarībā no apstākļiem un jo īpaši atkarībā no situācijas, kas izveidosies, kad Tadžikistānas Republika iestāsies PTO. Apvienotā komiteja var sagatavot Līgumslēdzējām pusēm paredzētus priekšlikumus par pielāgojumiem, kurus, ja tos pieņem, var piemērot, Līgumslēdzējām pusēm savstarpēji vienojoties, atbilstoši to attiecīgajām procedūrām.
   10. pants
   [PSN ar Tadžikistānu: 14. pants]
   Šis nolīgums neliedz ieviest importa, eksporta vai tranzīta aizliegumus vai ierobežojumus, kuru pamatojums ir sabiedrības morāle, sabiedriskā kārtība, sabiedrības drošība, cilvēku vai dzīvnieku veselības vai dzīvības aizsardzība vai augu aizsardzība, dabas resursu aizsardzība, tādu nacionālo kultūras vērtību aizsardzība, kurām ir mākslinieciska, vēsturiska vai arheoloģiska vērtība, vai arī intelektuālā, rūpnieciskā vai komerciālā īpašuma aizsardzība, tāpat nolīgums neliedz ieviest noteikumus attiecībā uz zeltu un sudrabu. Tomēr šie aizliegumi vai ierobežojumi nedrīkst kļūt nedz par patvaļīgas diskriminācijas līdzekli, nedz arī par slēptu ierobežojumu tirdzniecībā starp Līgumslēdzējām pusēm.
   11. pants
   [PSN ar Tadžikistānu: 15. pants]
   Kombinētās nomenklatūras 50. līdz 63. nodaļā iekļauto tekstilizstrādājumu tirdzniecību reglamentē atsevišķs divpusējs nolīgums. Pēc iepriekš minētā nolīguma termiņa beigām tekstilizstrādājumus iekļauj šajā nolīgumā.
   12. pants
   [PSN ar Tadžikistānu: 16. pants]
   Kodolmateriālu tirdzniecība atbilst Eiropas Atomenerģijas kopienas dibināšanas līguma noteikumiem. Vajadzības gadījumā šo tirdzniecību reglamentē tāda īpaša nolīguma noteikumi, kuru noslēdz starp EAEK un Tadžikistānas Republiku.
   III SADAĻA
   MAKSĀJUMI, KONKURENCE UN CITI EKONOMISKIE NOTEIKUMI

      [PSN ar Tadžikistānu: IV sadaļa]

   13. pants
   [PSN ar Tadžikistānu: 38. panta 1. punkts]
   Līgumslēdzējas puses apņemas atļaut jebkādus maksājumus starp Kopienas un Tadžikistānas Republikas rezidentiem brīvi konvertējamā valūtā maksājumu bilances tekošajā kontā saistībā ar preču vai pakalpojumu apriti vai personu brīvu pārvietošanos, kas veikta atbilstoši šim nolīgumam.
   14. pants
   [PSN ar Tadžikistānu: 40. panta 4. punkts]
   Līgumslēdzējas puses vienojas apsvērt līdzekļus, ar kuru palīdzību saskaņotā veidā piemērot to attiecīgos konkurences noteikumus gadījumā, ja ir ietekmēta Līgumslēdzēju pušu savstarpējā tirdzniecība.
   15. pants
   [PSN ar Tadžikistānu: 39. panta 1. punkts]
   Saskaņā ar šā panta un II pielikuma noteikumiem Tadžikistānas Republika turpina pilnveidot intelektuālā, rūpnieciskā un komerciālā īpašuma aizsardzības tiesības tā, lai laikā no šā brīža līdz piektā gada beigām pēc šā nolīguma stāšanās spēkā nodrošinātu tikpat augstu aizsardzības līmeni kā to, kurš pastāv Kopienā, tostarp arī nodrošinātu līdzekļus, kas paredzēti, lai nodrošinātu šādu tiesību ievērošanu.
   16. pants
   [PSN ar Tadžikistānu: 42. pants]

      Sadarbība preču un pakalpojumu tirdzniecības jomā

   Līgumslēdzējas puses sadarbojas, lai nodrošinātu Tadžikistānas Republikas starptautiskās tirdzniecības atbilstību PTO noteikumiem. Šajā nolūkā Kopiena Tadžikistānas Republikai sniedz tehnisko palīdzību.
   Šī sadarbība sevišķi attiecas uz atsevišķām jomām, kurām ir tiešs sakars ar tirdzniecības veicināšanu, jo īpaši, lai palīdzētu Tadžikistānas Republikai pielīdzināt tās tiesību aktu noteikumus PTO noteikumiem un, tiklīdz tas iespējams, palīdzētu Tadžikistānas Republikai sasniegt atbilstību nosacījumiem, lai pievienotos šai organizācijai. Šādas jomas ir:

               —

               politikas formulēšana tirdzniecības jautājumos un jautājumos, kas ar to saistīti, jo īpaši attiecībā uz maksājumiem un kompensēšanas mehānismiem,

               —

               attiecīgu tiesību aktu izstrāde.

         17. pants
   [PSN ar Tadžikistānu: 45. pants]

      Publiskais iepirkums

   Līgumslēdzējas puses sadarbojas, lai veicinātu atvērtu konkurenci preču un pakalpojumu iepirkuma līgumu piešķiršanā, jo īpaši, izsludinot uzaicinājumus iesniegt piedāvājumus.
   18. pants
   [PSN ar Tadžikistānu: 46. pants]

      Sadarbība standartu un atbilstības novērtēšanas jomā

   1.   Pušu sadarbības mērķis ir veicināt atbilstības novērtēšanas un normu pielīdzināšanu starptautiskiem kritērijiem, principiem un direktīvām, kuras ievēro metroloģijas jomā, atvieglināt savstarpēju atzīšanu atbilstības novērtēšanas jomā, ka arī uzlabot Tadžikistānā ražotās produkcijas kvalitāti.
   2.   Šajā nolūkā Līgumslēdzējas puses cenšas sadarboties tādos tehniskās palīdzības projektos, kuru mērķis ir:

               —

               veicināt piemērotu sadarbību ar organizācijām un institūcijām, kas specializējušās šajā jomā,

               —

               veicināt Kopienas tehnisko noteikumu izmantošanu un Eiropas atbilstības novērtējuma normu un procedūru piemērošanu,

               —

               veicināt pieredzes un tehniskās informācijas apmaiņu kvalitātes vadības jautājumos.

         19. pants
   [PSN ar Tadžikistānu: 50. pants]

      Lauksaimniecība un pārtikas rūpniecības nozare

   Sadarbības mērķis šajā jomā ir agrārās reformas īstenošana, Tadžikistānas Republikas lauksaimniecības, agrārās un pārtikas rūpniecības un pakalpojumu nozares modernizācija, restrukturizācija un privatizācija, Tadžikistānas produktu vietējā un ārvalstu tirgus izveide tādā veidā, kas nodrošina vides aizsardzību, ņemot vērā nepieciešamību uzlabot pārtikas piegādes drošību, kā arī agrārās un pārtikas rūpniecības nozares attīstību un lauksaimniecības produktu pārstrādes un izplatīšanas uzlabošanu. Pušu mērķis ir arī pakāpeniski tuvināt Tadžikistānas standartus Kopienas tehniskajiem noteikumiem par rūpniecības un lauksaimniecības pārtikas produktiem, tostarp sanitārajām un fitosanitārajām normām.
   20. pants
   [PSN ar Tadžikistānu: 63. pants]

      Muita

   1.   Sadarbības mērķis ir nodrošināt atbilstību visiem tiem noteikumiem, kurus plānots pieņemt saistībā ar tirdzniecību un godīgu tirdzniecību, un panākt Tadžikistānas Republikas muitas sistēmas tuvināšanu Kopienas muitas sistēmai.
   2.   Sadarbība jo īpaši attiecas uz šādām jomām:

               —

               informācijas apmaiņa,

               —

               darba metožu uzlabošana,

               —

               kombinētās nomenklatūras un vienotā administratīvā dokumenta ieviešana,

               —

               pārbaužu un formalitāšu vienkāršošana saistībā ar preču pārvadājumiem,

               —

               atbalsts modernu muitas informācijas sistēmu ieviešanai,

               —

               semināru un apmācības periodu organizēšana.

         Vajadzības gadījumā tiek sniegta tehniska palīdzība.
   3.   Neskarot citu sadarbību, kas paredzēta šajā nolīgumā, Pušu administratīvo iestāžu sasvstarpējā palīdzība muitas jomā tiek sniegta saskaņā ar šim nolīgumam pievienotā protokola noteikumiem.
   21. pants
   [PSN ar Tadžikistānu: 64. pants]

      Sadarbība statistikas jomā

   Sadarbības mērķis šajā jomā ir efektīva statistikas sistēmu attīstība, lai nodrošinātu ticamu statistiku, kas vajadzīga tautsaimniecības reformu procesa atbalstam un uzraudzībai, kā arī lai sekmētu privāto uzņēmumu attīstību Tadžikistānas Republikā.
   Līgumslēdzējas puses jo īpaši sadarbojas šādās jomās:

               —

               Tadžikistānas statistikas sistēmas pielāgošana starptautiskām metodēm, standartiem un klasifikācijai,

               —

               statistikas informācijas apmaiņa,

               —

               vajadzīgās makroekonomikas un mikroekonomikas statistikas informācijas sniegšana, lai īstenotu un vadītu tautsaimniecības reformas.

         Šā nolūka īstenošanai Kopiena Tadžikistānas Republikai sniedz tehnisko palīdzību.
   IV SADAĻA
   ORGANIZATORISKIE, VISPĀRĪGIE UN NOBEIGUMA NOTEIKUMI

      [PSN ar Tadžikistānu: XI sadaļa]

   22. pants
   Apvienotā komiteja, kas izveidota ar 1989. gada 18. decembrī parakstīto Eiropas Ekonomikas kopienas un Eiropas Atomenerģijas kopienas un Padomju Sociālistisko Republiku Savienības nolīgumu par tirdzniecību un sadarbību tirdzniecības un ekonomikas jomā, veic pienākumus, kas tai noteikti šajā nolīgumā, kamēr tiek izveidota sadarbības padome, kas paredzēta Partnerības un sadarbības nolīguma 77. pantā.
   23. pants
   Lai sasniegtu šā nolīguma mērķus, apvienotā komiteja var šajā nolīgumā paredzētajos gadījumos sniegt ieteikumus.
   Tā savus ieteikumus izstrādā, Līgumslēdzējām pusēm vienojoties.
   24. pants
   [PSN ar Tadžikistānu: 81. pants]
   Izskatot kādu jautājumu šā nolīguma sakarā saistībā ar noteikumu, kas attiecas uz kādu PTO veidojošo nolīgumu pantu, apvienotā komiteja, cik iespējams, ņem vērā interpretāciju, kādu attiecīgajam pantam parasti piešķir PTO dalībnieki.
   25. pants
   [PSN ar Tadžikistānu: 85. pants]
   1.   Šā nolīguma ietvaros katra Līgumslēdzēja puse apņemas nodrošināt, ka otras Līgumslēdzējas puses fiziskajām un juridiskajām personām bez diskriminācijas salīdzinājumā ar tās pašas valsts valstspiederīgajiem ir piekļuve Līgumslēdzēju pušu kompetentajām tiesām un administratīvajām struktūrām, lai aizstāvētu individuālās tiesības un īpašumtiesības, tostarp tiesības, kas attiecas uz intelektuālo, rūpniecisko un komerciālo īpašumu.
   2.   Atbilstoši to pilnvarām un kompetencei, Līgumslēdzējas puses:

               —

               rosina šķīrējtiesas izmantošanu, lai izšķirtu strīdus, kas rodas komerciālu darījumu un sadarbības dēļ, ko veic Kopienas un Tadžikistānas Republikas uzņēmēji,

               —

               vienojas, ka strīdā, kas nodots izskatīšanai šķīrējtiesā, katra strīdā iesaistītā Līgumslēdzēja puse var, ja vien Līgumslēdzēju pušu izraudzītās šķīrējtiesas noteikumi neparedz citādi, izvēlēties savu šķīrējtiesnesi neatkarīgi no viņa valstspiederības, un ka trešais prezidējošais šķīrējtiesnesis vai vienīgais šķīrējtiesnesis var būt trešās valsts pilsonis,

               —

               ieteic uzņēmējiem, savstarpēji vienojoties, izvēlēties tiesību aktus, kurus attiecina uz to līgumiem,

               —

               rosina izmantot šķīrējtiesu noteikumus, ko izstrādājusi ANO Starptautisko tirdzniecības tiesību komisija (UNCITRAL), un izmantot jebkuru šķīrējtiesu valstī, kas parakstījusi Konvenciju par ārvalstu šķīrējtiesu nolēmumu atzīšanu un izpildīšanu, kas noslēgta 1958. gada 10. jūnijā Ņujorkā.

         26. pants
   [PSN ar Tadžikistānu: 86. pants]
   Šā nolīguma noteikumi neliedz Līgumslēdzējai pusei, atbilstoši tās pienākumiem un pilnvarām, veikt pasākumus:

               a)

               ko tā uzskata par vajadzīgiem, lai nepieļautu informācijas izpaušanu, kas ir pretrunā ar tās drošības interesēm;

               b)

               kas attiecas uz ieroču, munīcijas un kara materiālu vai citu izstrādājumu ražošanu vai tirdzniecību, vai uz aizsardzības nolūkiem vajadzīgu pētniecību, attīstību vai ražošanu, ja šie pasākumi nepasliktina konkurences apstākļus attiecībā uz izstrādājumiem, kuri nav domāti īpašiem militāriem nolūkiem;

               c)

               ko tās uzskata par būtiski svarīgiem attiecībā uz pašu drošību nopietnu iekšējo traucējumu gadījumā, kas skar likuma varas un kārtības uzturēšanu, kara laikā vai nopietna starptautiskā saspīlējuma gadījumā ar kara draudiem, lai pildītu pienākumus, ko tā ir uzņēmusies miera un starptautiskās drošības saglabāšanai;

               d)

               ko tā uzskata par vajadzīgiem, lai ievērotu tās starptautiskos pienākumus un saistības par divējāda lietojuma rūpniecības preču un tehnoloģiju kontroli.

         27. pants
   [PSN ar Tadžikistānu: 87. pants]
   1.   Jomās, uz ko attiecas šis nolīgums, un neskarot tā īpašos noteikumus:

               —

               Tadžikistānas Republikas piemērotais režīms attiecībā uz Kopienu nedod tiesības uz jebkādu diskrimināciju starp dalībvalstīm, to pilsoņiem vai to uzņēmējsabiedrībām,

               —

               Kopienas piemērotais režīms attiecībā uz Tadžikistānas Republiku nedod tiesības uz jebkādu diskrimināciju starp Tadžikistānas Republikas pilsoņiem vai tās uzņēmējsabiedrībām.

         2.   Šā panta 1. punkta noteikumi neskar Līgumslēdzēju pušu tiesības piemērot savus attiecīgos nodokļu tiesību aktus nodokļu maksātājiem, kas nav identiskās situācijās attiecībā uz to dzīvesvietu.
   28. pants
   [PSN ar Tadžikistānu: 88. pants]
   1.   Katra Līgumslēdzēja puse var nodot izskatīšanai apvienotajai komitejai jebkuru strīdu, kas saistīts ar šā nolīguma piemērošanu vai interpretāciju.
   2.   Apvienotā komiteja var atrisināt strīdu, sniedzot ieteikumu.
   3.   Ja strīdu nav iespējams izšķirt saskaņā ar šā panta 2. punktu, katra no Līgumslēdzējām pusēm par šķīrējtiesneša iecelšanu var ziņot otrai, kam attiecīgi divos mēnešos jāieceļ otrs šķīrējtiesnesis. Lai piemērotu šo procedūru, Kopienu un dalībvalstis uzskata par vienu strīdā iesaistīto Līgumslēdzēju pusi.
   Apvienotā komiteja ieceļ trešo šķīrējtiesnesi.
   Šķīrējtiesnešu ieteikumus pieņem ar balsu vairākumu. Šie ieteikumi Līgumslēdzējām pusēm nav saistoši.
   29. pants
   [PSN ar Tadžikistānu: 89. pants]
   Līgumslēdzējas puses vienojas nekavējoties konsultēties pēc jebkuras Līgumslēdzējas puses pieprasījuma, izmantojot piemērotus kanālus, lai apspriestu jebkādus jautājumus par šā nolīguma interpretāciju vai īstenošanu un citiem aspektiem, kas skar Pušu attiecības.
   Šā panta noteikumi nekādā veidā neietekmē un neskar 8., 28. un 33. pantu.
   Apvienotā komiteja var izstrādāt strīdu izšķiršanas procedūras noteikumus.
   30. pants
   [PSN ar Tadžikistānu: 90. pants]
   Režīms, kas Tadžikistānas Republikai piešķirts saskaņā ar šo nolīgumu, nekādā gadījumā nav labvēlīgāks kā tas, kuru dalībvalstis piešķir cita citai.
   31. pants
   [PSN ar Tadžikistānu: 92. pants]
   Ciktāl uz šā nolīguma jautājumiem attiecas arī Enerģētikas hartas nolīgums un tā protokoli, pēc to stāšanās spēkā piemēro Enerģētikas hartas nolīgumu un tā protokolus attiecībā uz šādiem jautājumiem, bet tikai šā nolīguma noteiktajā apjomā.
   32. pants
   1.   Šo nolīgumu piemēro, līdz stājas spēkā 2003. gada 16. decembrī parafētais Partnerības un sadarbības nolīgums.
   2.   Katra Līgumslēdzēja puse var šo nolīgumu denonsēt, paziņojot par to otrai Līgumslēdzējai pusei. Šis nolīgums zaudē spēku sešus mēnešus pēc šādas paziņošanas dienas.
   33. pants
   [PSN ar Tadžikistānu: 94. pants]
   1.   Līgumslēdzējas puses veic visus vajadzīgos vispārīgos vai īpašos pasākumus, lai izpildītu saistības, kas izriet no šā nolīguma. Līgumslēdzējas puses nodrošina nolīgumā noteikto mērķu sasniegšanu.
   2.   Ja kāda Līgumslēdzēja puse uzskata, ka otra Līgumslēdzēja puse nav izpildījusi savas saistības atbilstīgi šim nolīgumam, tā var veikt piemērotus pasākumus. Izņemot īpaši steidzamus gadījumus, Līgumslēdzēja puse vispirms iesniedz apvienotajai komitejai visu attiecīgo informāciju, kas nepieciešama rūpīgai situācijas novērtēšanai, lai atrastu Līgumslēdzējām pusēm pieņemamu risinājumu.
   Izvēloties šos pasākumus, priekšroka jādod tiem pasākumiem, kuri vismazāk traucē nolīguma darbību. Pēc otras Līgumslēdzējas puses pieprasījuma par šiem pasākumiem paziņo apvienotajai komitejai.
   34. pants
   [PSN ar Tadžikistānu: 95. pants]
   Šā nolīguma I un II pielikums, kā arī Protokols par savstarpēju palīdzību muitas jomā ir šā nolīguma neatņemama sastāvdaļa.
   35. pants
   [PSN ar Tadžikistānu: 97. pants]
   Šo nolīgumu piemēro teritorijās, kur piemēro Eiropas Ekonomikas kopienas dibināšanas līgumu un Eiropas Atomenerģijas kopienas dibināšanas līgumu, atbilstoši minētajos līgumos paredzētajiem noteikumiem, no vienas puses, un Tadžikistānas Republikā, no otras puses.
   36. pants
   [PSN ar Tadžikistānu: 99. pants]
   Šā nolīguma oriģināleksemplāru, kas ir sagatavots angļu, čehu, dāņu, franču, grieķu, holandiešu, igauņu, itāļu, latviešu, lietuviešu, poļu, portugāļu, slovaku, slovēņu, somu, spāņu, ungāru, vācu, zviedru un tadžiku valodā, deponē Eiropas Savienības Padomes Ģenerālsekretariātā; visi teksti ir vienlīdz autentiski.
   37. pants
   Šo nolīgumu katra Līgumslēdzēja puse apstiprina saskaņā ar savām procedūrām.
   Šis nolīgums stājas spēkā otrā mēneša pirmajā dienā pēc dienas, kad Līgumslēdzējas puses paziņo, ka ir pabeigtas šā panta pirmajā daļā minētās procedūras.

      Stājoties spēkā, šis nolīgums aizstāj 2. un 3. pantu, izņemot tā ceturto ievilkumu, kā arī 4. līdz 16. pantu Eiropas Ekonomikas kopienas un Eiropas Atomenerģijas kopienas un Padomju Sociālistisko Republiku Savienības nolīgumā par tirdzniecību un sadarbību tirdzniecības un ekonomikas jomā, kas parakstīts Briselē, 1989. gada 18. decembrī, ciktāl minētais nolīgums attiecas uz Kopienas un Tadžikistānas Republikas attiecībām.

   PIEVIENOTO DOKUMENTU SARAKSTS

               I Pielikums

               Indikatīvs to priekšrocību saraksts, ko Tadžikistānas Republika piešķīrusi neatkarīgajām valstīm saskaņā ar 7. panta 3. punktu [PSN ar Tadžikistānu 7. panta 3. punkts].

               II Pielikums

               Nolīguma 15. pantā minētās konvencijas par intelektuālo, rūpniecisko un komerciālo īpašumu [PSN ar Tadžikistānu 39. panta 1. punkts].

         Protokols par savstarpēju administratīvo palīdzību muitas jomā.
   NOBEIGUMA AKTS
   Personas, ko pilnvarojusi EIROPAS KOPIENA un EIROPAS ATOMENERĢIJAS KOPIENA, turpmāk “KOPIENA”,
   no vienas puses, un
   personas, ko pilnvarojusi TADŽIKISTĀNAS REPUBLIKA,
   no otras puses,
   tiekoties Luksemburgā, 2004. gada 11. oktobrī, lai parakstītu Pagaidu nolīgumu starp Eiropas Kopienu un Eiropas Atomenerģijas kopienu, no vienas puses, un Tadžikistānas Republiku, no otras puses, par tirdzniecību un ar tirdzniecību saistītiem jautājumiem, turpmāk “nolīgums”, ir pieņēmušas šādus dokumentus:
   Nolīgumu, tostarp tā pielikumus, un šādu protokolu:
   Protokols par savstarpēju administratīvo palīdzību muitas jomā
   Kopienas pilnvarotās personas un Tadžikistānas Republikas pilnvarotās personas ir pieņēmušas kopīgās deklarācijas, kas minētas turpmāk un pievienotas šim nobeiguma aktam:

               Kopīgā deklarācija par personas datiem

               Kopīgā deklarācija par Nolīguma 9. pantu [PSN ar Tadžikistānu: 13. pants]

               Kopīgā deklarācija par Nolīguma 33. pantu [PSN ar Tadžikistānu: 94. pants]

         Dalībvalstu un Kopienas pilnvarotās personas un Tadžikistānas Republikas pilnvarotās personas ir arī ņēmušas vērā šādu vēstuļu apmaiņu, kas pievienota šim nobeiguma aktam:
   Kopienas un Tadžikistānas Republikas vēstuļu apmaiņa saistībā ar uzņēmējsabiedrību dibināšanu

         Por las Comunidades Europeas
         Za Evropská společenství
         For De Europæiske Fællesskaber
         Für die Europäischen Gemeinschaften
         Euroopa ühenduste nimel
         Για τις Ευρωπαϊκές Κοινότητες
         For the European Communities
         Pour les Communautés européennes
         Per le Comunità europee
         Eiropas Kopienu vārdā
         Europos Bendrijų vardu
         Az Európai Közösségek részéről
         Għall-Komunitajiet Ewropej
         Voor de Europese Gemeenschappen
         W imieniu Wspólnot Europejskich
         Pelas Comunidades Europeias
         Za Európske spoločenstvá
         Za Evropske skupnosti
         Euroopan yhteisöjen puolesta
         På europeiska gemenskapernas vägnar


title: 2004/701/EK, Euratom:Padomes Lēmums (2004. gada 11. oktobris) par tās reglamenta grozīšanu

text:
               20.10.2004

               LV

               Eiropas Savienības Oficiālais Vēstnesis

               L 319/15

      PADOMES LĒMUMS

   (2004. gada 11. oktobris)
   par tās reglamenta grozīšanu
   (2004/701/EK, Euratom)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 207. panta 3. punkta pirmo daļu,
   ņemot vērā Eiropas Atomenerģijas kopienas dibināšanas līgumu un jo īpaši tā 121. panta 3. punktu,
   ņemot vērā Līgumu par Eiropas Savienību un jo īpaši tā 28. panta 1. punktu un 41. panta 1. punktu,
   ņemot vērā 12. pantu Aktā par Čehijas Republikas, Igaunijas Republikas, Kipras Republikas, Latvijas Republikas, Lietuvas Republikas, Ungārijas Republikas, Maltas Republikas, Polijas Republikas, Slovēnijas Republikas un Slovākijas Republikas pievienošanās nosacījumiem Eiropas Savienībai un pielāgojumiem līgumos, kas ir Eiropas Savienības pamatā (1),
   tā kā:

               (1)

               Ar Aktu par Čehijas Republikas, Igaunijas Republikas, Kipras Republikas, Latvijas Republikas, Lietuvas Republikas, Ungārijas Republikas, Maltas Republikas, Polijas Republikas, Slovēnijas Republikas un Slovākijas Republikas pievienošanās nosacījumiem un pielāgojumiem līgumos, kas ir Eiropas Savienības pamatā, no 2004. gada 1. novembra ir grozīti Eiropas Kopienas dibināšanas līguma, Eiropas Atomenerģijas kopienas dibināšanas līguma un Līguma par Eiropas Savienību noteikumi par balsu sadalījumu Padomē.

               (2)

               Saskaņā ar Eiropas Kopienas dibināšanas līguma 205. panta 4. punktu, Eiropas Atomenerģijas kopienas dibināšanas līguma 118. panta 4. punktu, kā arī Līguma par Eiropas Savienību 23. panta 2. punkta trešo daļu un 34. panta 3. punktu un to grozījumiem, kas izdarīti ar iepriekš minēto Pievienošanās aktu, Padomei pieņemot lēmumu ar kvalificētu balsu vairākumu, jebkurš Padomes loceklis var pieprasīt, ka pārbauda, vai dalībvalstis, kas veido šo kvalificēto balsu vairākumu, pārstāv vismaz 62 % no Savienības kopējā iedzīvotāju skaita. Jānosaka šo noteikumu īstenošanas kārtība.

               (3)

               Tālab būtu lietderīgi saskaņā ar Eiropas Kopienu Statistikas biroja sniegto informāciju noteikt kopējo katras dalībvalsts iedzīvotāju kopskaitu vienu gadu ilgam laikposmam, kā arī paredzēt šo rādītāju ikgadēju atjaunināšanu.

               (4)

               Valsts kopējā iedzīvotāju skaita jēdziens ir definēts IV punkta A daļā “Rekomendācijās iedzīvotāju un mājsaimniecību uzskaitei 2000. gadā EEK reģionā”, kuras kopīgi izstrādājuši ANO Eiropas Ekonomikas komisija un Eiropas Kopienas Statistikas birojs,

         IR PIEŅĒMUSI ŠĀDU LĒMUMU.
   1. pants
   Padomes 2004. gada 22. marta reglamentu (2004/338/EK, Euratom) (2) groza šādi.

               1.

               Reglamenta 11. pantam pievieno šādu punktu:
               “5.   Ja Padomei jāpieņem lēmums, kam vajadzīgs kvalificēts balsu vairākums, un ja kāds Padomes loceklis to ir prasījis, pārbauda, vai dalībvalstis, kas veido šo balsu vairākumu, pārstāv vismaz 62 % no Savienības iedzīvotāju kopskaita, kas aprēķināts atbilstīgi iedzīvotāju skaita rādītājiem, kas noteikti II.a pielikuma 1. pantā.”.

               2.

               Pēc II pielikuma iekļauj šādu pielikumu:

                  “II.a PIELIKUMS
                  SĪKI IZSTRĀDĀTAS NORMAS NOTEIKUMU PAR BALSU SADALĪJUMU PADOMĒ ĪSTENOŠANAI
                  1. pants
                  Lai piemērotu Eiropas Kopienas dibināšanas līguma 205. panta 4. punktu, Eiropas Atomenerģijas kopienas dibināšanas līguma 118. panta 4. punktu un Līguma par Eiropas Savienību 23. panta 2. punkta trešo daļu un 34. panta 3. punktu, katras dalībvalsts iedzīvotāju kopskaits laikposmā no 2004. gada 1. novembra līdz 2005. gada 31. decembrim ir šāds:

                              Dalībvalsts

                              Iedzīvotāju skaits
                              (× 1 000)

                              Vācija

                              82 531,7

                              Francija

                              61 684,7

                              Apvienotā Karaliste

                              59 651,5

                              Itālija

                              57 888,2

                              Spānija

                              42 345,3

                              Polija

                              38 190,6

                              Nīderlande

                              16 258,0

                              Grieķija

                              11 041,1

                              Portugāle

                              10 474,7

                              Beļģija

                              10 396,4

                              Čehijas Republika

                              10 211,5

                              Ungārija

                              10 116,7

                              Zviedrija

                              8 975,7

                              Austrija

                              8 114,0

                              Dānija

                              5 397,6

                              Slovākija

                              5 380,1

                              Somija

                              5 219,7

                              Īrija

                              4 027,5

                              Lietuva

                              3 445,9

                              Latvija

                              2 319,2

                              Slovēnija

                              1 996,4

                              Igaunija

                              1 350,6

                              Kipra

                              730,4

                              Luksemburga

                              451,6

                              Malta

                              399,9

                              Kopā

                              458 599,0

                              Slieksnis (62 %)

                              284 331,4

                        2. pants
                  1.   Katru gadu līdz 1. septembrim dalībvalstis dara zināmu Eiropas Kopienu Statistikas birojam informāciju par to iedzīvotāju kopskaitu kārtējā gada 1. janvārī.
                  2.   Katru gadu 1. janvārī stājas spēkā pielāgojums, ko Padome veic attiecībā uz 1. pantā minētajiem skaitļiem saskaņā ar informāciju, kura Eiropas Kopienu Statistikas birojā pieejama iepriekšējā gada 30. septembrī. Šo lēmumu publicē Eiropas Savienības Oficiālajā Vēstnesī.”.

         2. pants
   Šis lēmums stājas spēkā tā publicēšanas dienā Eiropas Savienības Oficiālajā Vēstnesī.
   To piemēro no 2004. gada 1. novembra.

      Luksemburgā, 2004. gada 11. oktobrī

            Padomes vārdā —

            priekšsēdētājs

         B. R. BOT

      (1)  OV L 236, 23.9.2003., 33. lpp.

      (2)  OV L 106, 15.4.2004., 22. lpp.


title: 2012/670/ES: Padomes Lēmums ( 2012. gada 9. oktobris ) par to, lai Eiropas Savienības vārdā parakstītu Partnerattiecību nolīgumu zivsaimniecības nozarē starp Eiropas Savienību un Maurīcijas Republiku

text:
               30.10.2012

               LV

               Eiropas Savienības Oficiālais Vēstnesis

               L 300/34

         PADOMES LĒMUMS
   (2012. gada 9. oktobris)
   par to, lai Eiropas Savienības vārdā parakstītu Partnerattiecību nolīgumu zivsaimniecības nozarē starp Eiropas Savienību un Maurīcijas Republiku
   (2012/670/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 43. panta 2. punktu saistībā ar tā 218. panta 5. punktu,
   ņemot vērā Eiropas Komisijas priekšlikumu,
   tā kā:

               (1)

               Savienība risināja sarunas ar Maurīcijas Republiku par partnerattiecību nolīgumu zivsaimniecības nozarē, ar kuru ES kuģiem nodrošina zvejas iespējas ūdeņos, kas ir Maurīcijas Republikas suverenitātē vai jurisdikcijā.

               (2)

               Šo sarunu rezultātā Partnerattiecību nolīgumu zivsaimniecības nozarē starp Eiropas Savienību un Maurīcijas Republiku (“Partnerattiecību nolīgums zivsaimniecības nozarē”) parafēja 2012. gada 23. februārī.

               (3)

               Nolīgums starp Eiropas Ekonomikas kopienu un Maurīcijas valdību par zveju Maurīcijas ūdeņos (1) jāaizstāj ar Partnerattiecību nolīgumu zivsaimniecības nozarē.

               (4)

               Partnerattiecību nolīgums zivsaimniecības nozarē būtu jāparaksta,

         IR PIEŅĒMUSI ŠO LĒMUMU.
   1. pants
   Ar šo atļauj Savienības vārdā parakstīt Partnerattiecību nolīgumu zivsaimniecības nozarē starp Eiropas Savienību un Maurīcijas Republiku (“Partnerattiecību nolīgums zivsaimniecības nozarē”) (2), ņemot vērā tā noslēgšanu.
   2. pants
   Ar šo Padomes priekšsēdētājs tiek pilnvarots norīkot personu vai personas, kas tiesīgas Savienības vārdā parakstīt Partnerattiecību nolīgumu zivsaimniecības nozarē.
   3. pants
   Šis lēmums stājas spēkā tā pieņemšanas dienā.

      Luksemburgā, 2012. gada 9. oktobrī

            Padomes vārdā –

            priekšsēdētājs

         V. SHIARLY

      (1)  OV L 159, 10.6.1989., 2. lpp.

      (2)  Nolīguma tekstu publicēs kopā ar lēmumu par tā noslēgšanu.


title: 2013/202/ES: Padomes Lēmums ( 2012. gada 23. jūlijs ) par to, lai Savienības vārdā parakstītu un provizoriski piemērotu Protokolu Eiropas un Vidusjūras reģiona valstu nolīgumam, ar ko izveido asociāciju starp Eiropas Kopienām un to dalībvalstīm, no vienas puses, un Jordānijas Hāšimītu Karalisti, no otras puses, par pamatnolīgumu starp Eiropas Savienību un Jordānijas Hāšimītu Karalisti par vispārējiem principiem Jordānijas Hāšimītu Karalistes līdzdalībai Savienības programmās

text:
               27.4.2013

               LV

               Eiropas Savienības Oficiālais Vēstnesis

               L 117/1

      PADOMES LĒMUMS

   (2012. gada 23. jūlijs)
   par to, lai Savienības vārdā parakstītu un provizoriski piemērotu Protokolu Eiropas un Vidusjūras reģiona valstu nolīgumam, ar ko izveido asociāciju starp Eiropas Kopienām un to dalībvalstīm, no vienas puses, un Jordānijas Hāšimītu Karalisti, no otras puses, par pamatnolīgumu starp Eiropas Savienību un Jordānijas Hāšimītu Karalisti par vispārējiem principiem Jordānijas Hāšimītu Karalistes līdzdalībai Savienības programmās
   (2013/202/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 217. pantu saistībā ar 218. panta 5. punktu un 218. panta 8. punkta pirmo daļu,
   ņemot vērā Eiropas Komisijas priekšlikumu,
   tā kā:

               (1)

               Padome 2007. gada 18. jūnijā pilnvaroja Komisiju risināt sarunas par Protokolu Eiropas un Vidusjūras reģiona valstu nolīgumam, ar ko izveido asociāciju starp Eiropas Kopienām un to dalībvalstīm, no vienas puses, un Jordānijas Hāšimītu Karalisti, no otras puses (1), par pamatnolīgumu starp Eiropas Savienību un Jordānijas Hāšimītu Karalisti par vispārējiem principiem Jordānijas Hāšimītu Karalistes līdzdalībai Savienības programmās (“protokols”).

               (2)

               Sarunas ir pabeigtas.

               (3)

               Protokols būtu jāparaksta Savienības vārdā, ņemot vērā tā noslēgšanu.

               (4)

               Protokols būtu jāpiemēro provizoriski saskaņā ar tā 10. pantu, kamēr tiek pabeigtas procedūras tā noslēgšanai,

         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek atļauta Protokola Eiropas un Vidusjūras reģiona valstu nolīgumam, ar ko izveido asociāciju starp Eiropas Kopienām un to dalībvalstīm, no vienas puses, un Jordānijas Hāšimītu Karalisti, no otras puses, par pamatnolīgumu starp Eiropas Savienību un Jordānijas Hāšimītu Karalisti par vispārējiem principiem Jordānijas Hāšimītu Karalistes līdzdalībai Savienības programmās (“protokols”) parakstīšana, ņemot vērā tā noslēgšanu.
   Protokola teksts ir pievienots šim lēmumam.
   2. pants
   Ar šo Padomes priekšsēdētājs tiek pilnvarots norīkot personu vai personas, kas tiesīgas Savienības vārdā parakstīt protokolu.
   3. pants
   Protokolu provizoriski piemēro no tā parakstīšanas dienas (2), kamēr tiek pabeigtas procedūras tā noslēgšanai.
   4. pants
   Šis lēmums stājas spēkā tā pieņemšanas dienā.

      Briselē, 2012. gada 23. jūlijā

            Padomes vārdā –

            priekšsēdētāja

         C. ASHTON

      (1)  OV L 129, 15.5.2002., 3. lpp.

      (2)  Dienu, no kuras protokolu piemēro provizoriski, Padomes Ģenerālsekretariāts publicēs Eiropas Savienības Oficiālajā Vēstnesī.

         PROTOKOLS

      Eiropas un Vidusjūras reģiona valstu nolīgumam, ar ko izveido asociāciju starp Eiropas Kopienām un to dalībvalstīm, no vienas puses, un Jordānijas Hāšimītu Karalisti, no otras puses, par pamatnolīgumu starp Eiropas Savienību un Jordānijas Hāšimītu Karalisti par vispārējiem principiem Jordānijas Hāšimītu Karalistes līdzdalībai Savienības programmās
      EIROPAS SAVIENĪBA, turpmāk “Savienība”,
      no vienas puses, un
      JORDĀNIJAS HĀŠIMĪTU KARALISTE, turpmāk “Jordānija”,
      no otras puses,
      turpmāk “Puses”,
      TĀ KĀ:

                  (1)

                  Jordānijas Hāšimītu Karaliste ir noslēgusi Eiropas un Vidusjūras reģiona valstu nolīgumu, ar ko izveido asociāciju starp Eiropas Kopienām un to dalībvalstīm, no vienas puses, un Jordānijas Hāšimītu Karalisti, no otras puses (1) (turpmāk “nolīgums”), kas stājās spēkā 2002. gada 1. maijā.

                  (2)

                  Eiropadomes 2004. gada 17. un 18. jūnija sanāksmē Briselē atzinīgi tika novērtēti Eiropas Komisijas priekšlikumi par Eiropas kaimiņattiecību politiku (EKP) un apstiprināti Padomes 2004. gada 14. jūnija secinājumi.

                  (3)

                  Padome pēc tam vairākkārt ir pieņēmusi secinājumus, ar kuriem tā atbalstīja šo politiku.

                  (4)

                  Padome 2007. gada 5. martā pauda atbalstu Eiropas Komisijas 2006. gada 4. decembra paziņojumā izklāstītajai vispārējai pieejai, saskaņā ar kuru Eiropas kaimiņattiecību politikas partneri atbilstīgi to sasniegumiem var piedalīties Kopienas aģentūru darbā un Kopienas programmās, ja to pieļauj juridiskais pamats.

                  (5)

                  Jordānija ir paudusi vēlmi piedalīties vairākās Savienības programmās.

                  (6)

                  Īpašie noteikumi un nosacījumi, jo īpaši finanšu ieguldījums, kā arī ziņošanas un novērtēšanas procedūras, par Jordānijas līdzdalību katrā atsevišķā programmā būtu jānosaka Saprašanās memorandā starp Eiropas Komisiju un Jordānijas kompetentajām iestādēm,

            IR VIENOJUŠĀS ŠĀDI.
      1. pants
      Jordānijai ir atļauts piedalīties visās pašreizējās un turpmākās Savienības programmās, kas saskaņā ar šo programmu pieņemšanas attiecīgajiem noteikumiem ir atvērtas Jordānijas Hāšimītu Karalistes līdzdalībai.
      2. pants
      Jordānija sniedz finanšu ieguldījumu Eiropas Savienības vispārējā budžetā atbilstīgi īpašajām programmām, kurās Jordānija piedalās.
      3. pants
      Jordānijas pārstāvjiem ir atļauts piedalīties kā novērotājiem un saistībā ar jautājumiem, kas skar Jordāniju, vadības komitejās, kuras ir atbildīgas par to programmu uzraudzību, kurās Jordānija sniedz finanšu ieguldījumu.
      4. pants
      Projektiem un iniciatīvām, ko iesniedz Jordānijas dalībnieki, iespēju robežās piemēro tos pašus nosacījumus, noteikumus un procedūras, kas attiecas uz konkrētajām programmām un tiek piemērotas dalībvalstīm.
      5. pants
      Īpašos noteikumus un nosacījumus par Jordānijas līdzdalību katrā atsevišķā programmā, jo īpaši maksājamo finanšu ieguldījumu, kā arī ziņošanas un novērtēšanas procedūras, nosaka Saprašanās memorandā starp Komisiju un Jordānijas kompetentajām iestādēm, balstoties uz attiecīgo programmu noteiktajiem kritērijiem.
      Ja Jordānija piesakās Savienības ārējai palīdzībai, lai piedalītos kādā noteiktā Savienības programmā, pamatojoties uz 3. pantu Eiropas Parlamenta un Padomes Regulā (EK) Nr. 1638/2006 (2006. gada 24. oktobris), ar ko paredz vispārējos noteikumus Eiropas kaimiņattiecību un partnerības instrumenta izveidošanai (2), vai saskaņā ar jebkuru līdzīgu regulu, ar kuru paredz Savienības ārējo palīdzību Jordānijai un ko var pieņemt nākotnē, nosacījumus, kas reglamentē to, kā Jordānija izmanto Savienības ārējo palīdzību, nosaka finansēšanas līgumā, ievērojot jo īpaši Regulas (EK) Nr. 1638/2006 20. pantu.
      6. pants
      Katrā saprašanās memorandā, kas noslēgts saskaņā ar 5. pantu, atbilstīgi Padomes Regulai (EK, Euratom) Nr. 1605/2002 (2002. gada 25. jūnijs) par Finanšu regulu, ko piemēro Eiropas Kopienu vispārējam budžetam (3), ir noteikts, ka finanšu kontroli vai revīzijas, vai citas pārbaudes, tostarp administratīvas pārbaudes, veiks Eiropas Komisija, Eiropas Birojs krāpšanas apkarošanai un Revīzijas palāta vai tās tiek veiktas šo iestāžu pakļautībā.
      Sagatavo sīki izstrādātus noteikumus par finanšu kontroli un revīzijām, administratīvajiem pasākumiem, sodiem un piedziņu, kas ļauj Eiropas Komisijai, Eiropas Birojam krāpšanas apkarošanai un Revīzijas palātai piešķirt tādas pilnvaras, kas ir līdzvērtīgas to pilnvarām attiecībā uz palīdzības saņēmējiem vai līgumslēdzējiem, kas veic uzņēmējdarbību Savienībā.
      7. pants
      Šo protokolu piemēro, kamēr spēkā ir nolīgums.
      Šo protokolu Puses paraksta un apstiprina saskaņā ar to attiecīgajām procedūrām.
      Katra Puse var šo protokolu denonsēt, par to rakstveidā paziņojot otrai Līgumslēdzējai pusei. Šis protokols zaudē spēku sešus mēnešus pēc šāda paziņojuma dienas.
      Protokola izbeigšana pēc jebkuras Puses denonsēšanas neietekmē pārbaudes un kontroles, kas jāveic saskaņā ar noteikumiem, kas paredzēti 5. un 6. pantā.
      8. pants
      Ne vēlāk kā trīs gadus pēc šā protokola spēkā stāšanās dienas un reizi trijos gados pēc tam abas Puses var pārskatīt šā protokola īstenošanu, pamatojoties uz Jordānijas faktisko līdzdalību Savienības programmās.
      9. pants
      Šo protokolu piemēro, no vienas puses, teritorijās, uz kurām attiecas Līgums par Eiropas Savienības darbību, un saskaņā ar minētā līgumā izklāstītajiem nosacījumiem un, no otras puses, Jordānijas teritorijā.
      10. pants
      Šis protokols stājas spēkā nākamā mēneša pirmajā dienā pēc dienas, kad Puses, izmantojot diplomātiskos kanālus, viena otrai paziņojušas, ka ir pabeigtas to procedūras, kas vajadzīgas, lai protokols stātos spēkā.
      Pirms tā stāšanās spēkā Puses vienojas provizoriski piemērot šo protokolu no tā parakstīšanas dienas.
      11. pants
      Šis protokols ir nolīguma sastāvdaļa.
      12. pants
      Šis protokols ir sagatavots divos oriģināleksemplāros angļu, bulgāru, čehu, dāņu, franču, grieķu, igauņu, itāļu, īru, latviešu, lietuviešu, maltiešu, nīderlandiešu, poļu, portugāļu, rumāņu, slovāku, slovēņu, somu, spāņu, ungāru, vācu, zviedru un arābu valodā; visi teksti ir vienlīdz autentiski.

         Съставено в Брюксел на деветнадесети декември две хиляди и дванадесета година.
         Hecho en Bruselas, el diecinueve de diciembre de dos mil doce.
         V Bruselu dne devatenáctého prosince dva tisíce dvanáct.
         Udfærdiget i Bruxelles den nittende december to tusind og tolv.
         Geschehen zu Brüssel am neunzehnten Dezember zweitausendzwölf.
         Kahe tuhande kaheteistkümnenda aasta detsembrikuu üheksateistkümnendal päeval Brüsselis.
         Έγινε στις Βρυξέλλες, στις δεκαεννέα Δεκεμβρίου δύο χιλιάδες δώδεκα.
         Done at Brussels on the nineteenth day of December in the year two thousand and twelve.
         Fait à Bruxelles, le dix-neuf décembre deux mille douze.
         Fatto a Bruxelles, addì diciannove dicembre duemiladodici.
         Briselē, divi tūkstoši divpadsmitā gada deviņpadsmitajā decembrī.
         Priimta du tūkstančiai dvyliktų metų gruodžio devynioliktą dieną Briuselyje.
         Kelt Brüsszelben, a kétezer-tizenkettedik év december havának tizenkilencedik napján.
         Magħmul fi Brussell, fid-dsatax-il jum ta’ Diċembru tas-sena elfejn u tnax.
         Gedaan te Brussel, de negentiende december tweeduizend twaalf.
         Sporządzono w Brukseli dnia dziewiętnastego grudnia roku dwa tysiące dwunastego.
         Feito em Bruxelas, em dezanove de dezembro de dois mil e doze.
         Întocmit la Bruxelles la nouăsprezece decembrie două mii doisprezece.
         V Bruseli devätnásteho decembra dvetisícdvanásť.
         V Bruslju, dne devetnajstega decembra leta dva tisoč dvanajst.
         Tehty Brysselissä yhdeksäntenätoista päivänä joulukuuta vuonna kaksituhattakaksitoista.
         Som skedde i Bryssel den nittonde december tjugohundratolv.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            За Хашемитското кралство Йордания
            Por el Reino Hachemita de Jordania
            Za Jordánské hášimovské království
            For Det Hashemitiske Kongerige Jordan
            Für das Haschemitische Königreich Jordanien
            Jordaania Hašimiidi Kuningriigi nimel
            Για το Χασεμιτικό Βασίλειο της Ιορδανίας
            For the Hashemite Kingdom of Jordan
            Pour le Royaume hachémite de Jordanie
            Per il Regno hascemita di Giordania
            Jordānijas Hāšimītu Karalistes vārdā –
            Jordanijos Hašimitų Karalystės vardu
            A Jordán Hásimita Királyság részéről
            Għar-Renju Ħaxemita tal-Ġordan
            Voor het Hasjemitisch Koninkrijk Jordanië
            W imieniu Jordańskiego Królestwa Haszymidzkiego
            Pelo Reino Hachemita da Jordânia
            Pentru Regatul Hașemit al Iordaniei
            Za Jordánske hášimovské kráľovstvo
            Za Hašemitsko kraljevino Jordanijo
            Jordanian hašemiittisen kuningaskunnan puolesta
            För Hashemitiska konungariket Jordanien

         (1)  OV L 129, 15.5.2002., 3. lpp.

         (2)  OV L 310, 9.11.2006., 1. lpp.

         (3)  OV L 248, 16.9.2002., 1. lpp.